DETSKÁ RUBRIKAUhryzla vás vretenica? Môžete si za to sami

Vretenice zvyčajne opúšťajú zimovisko v polovici marca. Sú plaché a na dôvažok aj hluché. Útočia iba v sebaobrane.

Jediný jedovatý had v slovenskej prírode môže zablúdiť aj do vašej záhrady. Vretenica severná, občas prezývaná aj zmija, vzbudzuje rešpekt, neraz dokonca hrôzu. Pritom nie je zďaleka taká nebezpečná, ako si myslíme. Pravdaže, pohľad na syčiaceho hada skrúteného v tráve môže vystrašiť aj ostrieľaného turistu. Je však veľkou chybou zobrať bez rozmyslu do rúk najbližší papek a neborkú vretenicu zahlušiť. Stačí zachovať rozvahu a zo stretnutia s ňou vyviaznete bez ujmy. Domovom vreteníc je takmer celá Európa aj rozľahlá časť Ázie. Vretenicu by sme mali včas upozorniť, že sa blížime, aby sa stihla zdekovať. Veľa ľudí sa ohlasuje nesprávne – krikom. Čakajú, že ak budú hulákať ako na lesy, had ich začuje a odplazí sa z cesty. Lenže vretenica je hluchá ako poleno. Neobmedzujú sa na jeden biotop, ich životné prostredia sa rôznia. V lesnatej krajine vyhľadávajú vlhšie miesta, kam dosiahnu aj slnečné lúče. Pozdávajú sa im tiež rašeliniská či zarastené kamenné stráne vo vyšších polohách. Sú to celkom šikovné plavkyne, takže sa rady zdržiavajú i na brehoch rybníkov. Aj liezť vedia celkom dobre, no je pravda, že vysoko sa nevyšplhajú. Ako väčšina hadov, aj vretenice sa živia hlodavcami a v prírode majú preto dôležitý význam. Zabraňujú premnoženiu myší a hrabošov. V hadej ríši nepatria k najväčším živočíchom, no samice vreteníc môžu predsa len dorásť až na úctyhodný jeden meter. Obvyklejšie merajú sedemdesiat až osemdesiat centimetrov. Samce sú menšie a od svojich družiek sa líšia aj farbou. Ich šupiny sú skôr v odtieňoch sivej a sivo-zelenej, kým samičky majú telo hrdzavé či žltohnedé. Chrbát vreteníc zdobí kresba v podobe čierneho kľukatého pásu, ktorý sa tiahne od hlavy až ku chvostu. Slúži ako rozlišovací znak. U vreteníc však nie je výnimkou ani čisto čierne sfarbenie tela a vtedy tento pás nevidno. Na podobnosť s jedovatou vretenicou už doplatila nejedna užovka obojková. Obe sa navzájom podobajú a ľudia ich zo strachu preventívne kynožia. Rozdiel medzi týmito hadmi najlepšie vypozorujete v ich očiach. Neškodné užovky majú okrúhle zreničky, preto na vás upierajú takmer plachý pohľad. Vretenica však jastrí zdanlivo zlovestnými červenými očami s úzkou a zvislou zreničkou. Vretenice zvyčajne opúšťajú zimovisko v polovici marca, neraz prírodu ešte pokrýva sneh. Uprostred jari potom nastáva obdobie párenia, ktorému predchádzajú súboje o samičku. Samci sa pri nich navzájom ovíjajú jeden cez druhého, akoby zo svojich tiel chceli upliesť jeden vrkoč. V skutočnosti sa snažia pritlačiť súperovi hlavu k zemi. Samička nekladie vajíčka. V auguste, asi po štyroch mesiacoch od oplodnenia, na svet privádza približne dvadsať živých vreteničiek. Háďatá sa takmer okamžite zvliekajú. Jedové ústrojenstvo im funguje hneď po narodení. Kým sa nevyhrieva v našej záhrade, ale na okraji lesa, majme na zreteli, že to my sme skrížili cestu vretenici, nie naopak. Ona je predsa vo svojom prirodzenom prostredí. Je plachá a vonkoncom nám nechce ublížiť. Samozrejme, ak na ňu napríklad omylom nestúpime alebo ju rovno neprisadneme. Vtedy útočí v sebaobrane. Preto treba pozerať, kam šliapeme, hada neradno vyplašiť tým, že mu skočíme na chvost. Vretenicu by sme mali včas upozorniť, že sa blížime, aby sa stihla zdekovať. Veľa ľudí sa ohlasuje nesprávne – krikom. Čakajú, že ak budú hulákať ako na lesy, had ich začuje a odplazí sa z cesty. Lenže vretenica je hluchá ako poleno. Hady vo všeobecnosti nepočujú a aj zrak majú mizerný. Zato cítia vibrácie, takže na svoju prítomnosť ich najlepšie upozorníme, ak budeme pri prechádzke viac dupať. Predovšetkým nespanikáriť a čo najrýchlejšie vyhľadať lekára. Ak človeka uhryzne vretenica, neznamená to automaticky rozsudok smrti. Po prvé, je dosť možné, že zviera do rany jed vôbec nevypustí, iba uhryzne. Aj vtedy je však dôležité, aby vpichy po hadích zuboch prezrel doktor. Vretenice okrem toho väčšinou nemajú dosť jedu, aby zdravému človeku privodili smrť. Ak sa jed pri útoku do tela dostane, upozorní na seba opuchom. Človeku začne byť nevoľno a môže zvracať. Dôležité je, aby sa postihnutý zbytočne fyzicky nezaťažoval. Pomôže mu jedine stabilizovaná poloha. Jed z rany sa nikdy nepokúšajte vysať ústami. Ak by ste v nich mali čo i len malú ranku, jedom sa môžete priotráviť aj vy. Zranené miesto ani nesťahujte škrtidlom, ale okamžite vyhľadajte lekársku pomoc.


Vtáčia chrípka sa v Česku ďalej šíri, potvrdili ďalších päť ohnísk

V Česku registrujú v súčasnosti už 20 ohnísk ochorenia.

PRAHA. Päť nových ohnísk vtáčej chrípky na území ČR potvrdili počas víkendu tamojší veterinári. Ide vo všetkých prípadoch o neregistrované malochovy, v ktorých operencov zväčša utratia v nedeľu. V niektorých prípadoch sa tak stalo už v sobotu, v iných sa stane v pondelok. Informovali o tom české elektronické médiá. V Česku registrujú tak v súčasnosti už 20 ohnísk ochorenia, čo viedlo už k utrateniu viac ako 40-tisíc kusov hydiny. Vtáčia chrípka, ktorá sa začiatkom roka objavila na južnej Morave, a to po desaťročnej prestávke, sa medzičasom rozšírila na značnú časť územia ČR. Najnovšie ohniská sú v Orlovej v Moravskosliezkom kraji, Ústí nad Orlicí v Pardubickom kraji, v Kostelci nad Labem a v Hlásnej Třebáni v Stredočeskom kraji, ako aj v Liberci. Práve v tomto meste spôsobuje potvrdenie prítomnosti vírusu vtáčej chrípky osobitné problémy vzhľadom na miestnu Zoologickú záhradu, ktorá sa pýši aj v európskom kontexte mimoriadne bohatou zbierkou vtákov-dravcov. Našťastie je lokalita s vírusom na opačnej strane mesta ako ZOO. Iba pred troma dňami informoval rezort pôdohospodárstva v Prahe, že Rusko a Ukrajina, ako aj Hongkong, Izrael a Mexiko zakázali kvôli vtáčej chrípke dovoz hydinového mäsa alebo živej hydiny z Českej republiky.


Malkin bude chýbať Pittsburghu niekoľko týždňov

PIISBURGH. Hokejisti Pittsburghu Penguins sa budú musieť niekoľko týždňov zaobísť bez svojho ofenzívneho ťahúňa Jevgenija Malkina. Ruský center utrpel v sobotňajšom dueli NHL proti St. Louis Blues bližšie nešpecifikované zranenie v hornej časti tela. Malkin zostal po krosčeku od obrancu Roberta Bortuzza kľačať na ľade, no duel dohral. Do nedeľňajšieho stretnutia proti Philadelphii však už nenastúpil. Lekárske vyšetrenie odhalilo zranenie, ktoré bude klub posudzovať na týždennej báze. "Hráč jeho formátu sa ťažko nahradzuje. Je elitný hokejista, to hovorí za všetko," povedal na margo zranenia Malkina pre zámorské médiá tréner Mike Sullivan. Tridsaťdvaročný útočník je so 71 bodmi (21+50) v 66 zápasoch tretí najproduktívnejší hráč Penguins v prebiehajúcej sezóne. Iba nedávno prekonal hranicu 1000 bodov v profilige.


Aby Froome nevyhral Tour, musí Urán dokázať, čo sa mu podarilo pred troma rokmi

Celkový víťaz zrejme vyjde z trojice Christopher Froome, Romain Bardet a Rigoberto Urán.

BRATISLAVA. Len štyria cyklisti sú v histórii Tour de France lepší. Jacques Anquetil, Eddy Merckx, Bernard Hinault a Miguel Indurain ju vyhrali päťkrát. Chris Froome sa k nim tento rok môže priblížiť na rozdiel jediného prvenstva. Hoci rozdiely medzi prvou trojicou sú minimálne, všetko hrá v jeho prospech. Zmeny v celkovom poradí prinesie zrejme už len predposledná etapa, ktorou je časovka jednotlivcov na 22 kilometrov v Marseille. V nedeľu je na programe už iba záverečný dojazd do Paríža, ktorý má skôr slávnostný charakter. Froome pred sobotou vedie v celkovej klasifikácii o 23 sekúnd pred Romainom Bardetom a o 29 sekúnd pred Rigobertom Uránom, ale spomedzi nich je jasne najlepším časovkárom. Štvrtý Mikel Landa zaostáva už o vyše minútu a pol. Aj na čele poradia je Froome najmä vďaka úvodnej časovke na Tour de France 2017. V nej nadelil Bardetovi 39 sekúnd, Urán stratil 51 sekúnd. V horských etapách si odstupy kontroloval, na rozdiel od minulých rokov tentokrát ani raz svojim súperom nenastúpil a nedokázal ich nechať za sebou. Práve naopak, napríklad Bardet ho v dvanástej etape zdolal o 22 sekúnd. Ak Froome vyhrá Tour 2017, bude to predovšetkým vďaka časovkám. Hoci spomedzi dvoch najbližších konkurentov je k nemu bližšie Bardet, väčšiu šancu ohroziť ho má Urán. Dokazujú to aj vzájomné porovnania výkonov v individuálnych časovkách, v ktorých Kolumbijčan Frooma viackrát zdolal. Skvelé obdobie mal najmä v roku 2014, kedy vyhral časovku na Giro d'Italia a v druhej bol tretí. V tom istom roku dosiahol druhý najrýchlejší čas v jazde proti chronometru na Vuelta a Espaňa a štvrtý na Okolo Romandie. Odvtedy však jeho časovkárske výkony išli dole. Ešte na Tour de France v roku 2015 dokázal Frooma zdolať, ale iba o desať sekúnd, čo by mu teraz nestačilo. Jediný raz, kedy Urán porazil Frooma v časovke s takým rozdielom, ktorý by mu stačil na víťazstvo na Tour de France 2017, bolo na Vuelta a Espaňa 2014. Nadelil mu vyše minútu. Vtedy ale bola časovka dlhšia a mala horský profil. Za posledné dva roky sa Froome a Urán stretli v priamom súboji v časovke štyri razy a zakaždým bol úspešnejší Froome. A to pomerne výrazne. Len na úvod tohtoročnej Tour bol oproti Kolumbijčanovi lepší o takmer minútu. Ak by teraz Urán pre zmenu zmazal 29-sekundové manko, bolo by to veľké prekvapenie. Bardet čelil Froomovi od roku 2013 už viackrát, ale v časovke bol lepší jediný raz. Na Okolo Romandie 2015, aj to však mala horský charakter. "Froome je favoritom, ale aj Urán raz za čas dokáže proti chronometru zajazdiť úžasne. A Bardet je zasa extrémne motivovaný," varuje portál Tour letour.fr. Veľkú motiváciu na úspech v časovke má aj Froome, hoci jeho prioritou bude udržanie si žltého dresu. Tento rok však nevyhral ani jednu z etáp a môže sa stať siedmym pretekárom, ktorý ovládne Tour bez etapového triumfu. „Rád by som vybojoval triumf. Trasu časovky som si prešiel a pôjdem naplno. Ak nevyhrám etapu, nič sa nedeje. Prioritou je pre mňa získať žltý dres. Rozdiely sú však stále malé a čokoľvek sa ešte môže stať,“ vravel celkový líder pretekov Christopher Froome pre Cycling News. Sobotňajšia časovka je oproti tej z úvodu podujatia o čosi dlhšia i náročnejšia. Vo francúzskom Marseille jazdci absolvujú 22,5 kilometra, pričom sedem kilometrov pred cieľom ich čaká jedno krátke stúpanie. Na úseku 1,2 kilometra s priemerným sklonom 9,5 percenta prekonajú prevýšenie 114 metrov. Cyklisti vyštartujú a rovnako aj budú finišovať na slávnom štadióne Stade Vélodrome, ktorý pre cyklistické preteky nesie názov Orange Vélodrome. Nikdy predtým v histórii sa etapa nezačala a zároveň nekončila na štadióne. Finiš etapy Tour de France však už Vélodrome hostil. Jazdci na ňom bojovali o víťazstvo naposledy pred päťdesiatimi rokmi, iba deň pred tragickou smrťou Toma Simpsona. V roku 1971 bola cyklistická trať čiastočne zničená, takže odvtedy je Stade Vélodrome predovšetkým futbalovým štadiónom. V sobotu sa na ňom očakáva viac ako 60-tisíc divákov.


Tržby sa  medzimesačne znížili vo väčšine odvetví

V informačných a komunikačných činnostiach tržby klesli o sedem percent.

BRATISLAVA. Tržby za vlastné výkony a tovar sa vo februári 2017 medzimesačne znížili vo väčšine odvetví. V informačných a komunikačných činnostiach klesli o 7 %, priemysle o 1 % a vo vybraných trhových službách o 0,6 %. Zvýšili sa v stavebníctve o 2,2 % a v doprave a skladovaní o 0,6 %. Informoval o tom Štatistický úrad (ŠÚ) SR. Tržby v priemysle sa vo februári 2017 v porovnaní s februárom 2016 zvýšili o 2,1 %. Vývoj ovplyvnil rast v ťažbe a dobývaní o 12,3 %, dodávke elektriny, plynu, pary a studeného vzduchu o 7,5 %, priemyselnej výrobe o 1,2 % a pokles v dodávke vody, čistení a odvode odpadových vôd, odpadoch a službách odstraňovania odpadov o 8,4 %. Celkové tržby v priemysle sa za dva mesiace roku 2017 v porovnaní s rovnakým obdobím roku 2016 zvýšili o 4,6 %. Vývoj ovplyvnil rast v ťažbe a dobývaní o 12,7 %, dodávke elektriny, plynu, pary a studeného vzduchu o 12 %, priemyselnej výrobe o 3,2 % a pokles v dodávke vody, čistení a odvode odpadových vôd, odpadoch a službách odstraňovania odpadov o 1,8 %.


Štátny nákladný železničný prepravca plánuje preraziť v zahraničí

ZSSK Cargo si plánuje prenajať 10 rušňov na 10 rokov za takmer 59 mil. eur.

BRATISLAVA. Štátny nákladný železničný prepravca ZSSK Cargo vyhlasuje v týchto dňoch verejnú súťaž na prenájom 10 viacsystémových rušňov. Predpokladaná hodnota zákazky za ich desaťročný prenájom je 58,848 milióna eur bez dane z pridanej hodnoty (DPH). Informovala o tom riaditeľka kancelárie generálneho riaditeľa ZSSK Cargo Silvia Kuncová. Predpokladaná cena bola podľa nej určená na základe skutočných nákladov na prevádzku hnacích železničných vozidiel radu 363 a 131, ktoré chce Cargo nahradiť novými viacsystémovými lokomotívami, ako aj na základe výsledkov podobných súťaží v okolitých krajinách. Spoločnosť upozorňuje, že na prepravnom trhu dochádza k nástupu nového modelu realizácie prepráv. Záťaž prestáva byť odovzdávaná na hraniciach štátov a dopravcovia začínajú v zvýšenej miere realizovať výkon z miesta nakládky až po miesto vykládky. "Existencia viacsystémových rušňov daný model podporuje. Slovensko je už dnes vďaka svojej významnej polohe vystavované riziku, že jeho výkony preberú iní dopravcovia, ktorí sú na cezhraničné výkony pripravené. Ak chce ZSSK Cargo patriť do skupiny dopravcov, ktorí pôsobia na európskom prepravnom trhu, je nevyhnuté začať s obnovou parku elektrických hnacích železničných vozidiel," vysvetlil predseda predstavenstva a generálny riaditeľ spoločnosti Martin Vozár. V súčasnosti ZSSK Cargo využíva na zabezpečenie svojich činností viac ako 450 hnacích železničných vozidiel, z toho je 225 elektrických. Spôsobilých prechodu viacerými trakčnými napäťovými systémami je však len 23 rušňov. Nie všetky sú tiež podľa firmy dostatočne spoľahlivé či hospodárne na poskytovanie cezhraničných služieb. "Obnova parku spoločnosti v porovnaní s okolitými krajinami dlhodobo absentuje, čo výrazne oslabuje konkurenčnú schopnosť ZSSK Cargo na trhu a posúva ho do pozície dopravcov realizujúcich len lokálne výkony v rámci SR," doplnil Vozár.


Za kyberútokom na české ministerstvo mohlo byť Rusko

Experti potvrdili, že za útokom na ministerstvo bol cudzí štát.

PRAHA. Za júnovým kybernetickým útokom na ministerstvo zahraničných vecí stojí podľa Národného úradu pre kybernetickú a informačnú bezpečnosť (NÚKIB) cudzia štátna moc. Informoval o tom v utorok spravodajský server Novinky.cz. Úrad to oznámil členom senátneho výboru pre zahraničné veci, obranu a bezpečnosť. Výbor vyzval vládu ČR, aby incidenty ako tento brala s najvyššou vážnosťou a posilnila kybernetickú bezpečnosť, a to nielen v tých úradoch, ktoré sa už stali terčom útokov. Kabinet by mal podľa expertov prijať aj opatrenia, aby podobným útokom zabránil. Server Deníka N s odvolaním sa na zdroje oboznámené s vyšetrovaním v pondelok uviedol, že za najnovším útokom na počítače českej diplomacie má stáť ruská vojenská rozviedka GRU. Podľa výročných správ českej Bezpečnostnej informačnej služby (BIS) z rokov 2016 a 2017 stáli ruské bezpečnostné služby minimálne za jedným z dvoch útokov na elektronickú poštu ministerstva. "Vyzývame vládu, aby konečne začala kybernetickú bezpečnosť našich úradov zodpovedne riešiť," napísal na Twitteri senátor Pavel Fischer.


Pre majstrovstvá posilnia MHD v Bratislave, diváci budú cestovať zdarma

Bratislava chystá opatrenia, aby v máji neskolabovala doprava.

BRATISLAVA. Bratislava chystá opatrenia, aby počas májových majstrovstiev sveta v ľadovom hokeji neskolabovala doprava a nedošlo k jej zhusteniu v okolí Zimného štadióna Ondreja Nepelu a v centre mesta. Zriadiť chce preto záchytné parkoviská, posilniť MHD či zaviesť MHD zadarmo pre návštevníkov šampionátu, ktorí sa v deň hokejového zápasu preukážu platnou vstupenkou na duel majstrovstiev sveta. Pre TASR to potvrdil hovorca Bratislavy Peter Bubla. Hlavné mesto tvrdí, že v spolupráci s organizátorom majstrovstiev sa snaží prijať opatrenia, ktoré by mali zabrániť zhusteniu dopravy hokejovými fanúšikmi, ktorí prídu do Bratislavy autami. "Z týchto dôvodov boli na hlavných prístupových trasách do hlavného mesta navrhnuté lokality, na ktorých budú zriadené záchytné parkoviská pre návštevníkov majstrovstiev sveta. Snahou je, aby návštevníci zo záchytných parkovísk využili na cestu k zimnému štadiónu MHD," priblížil pre TASR Bubla. Pre tieto dôvody budú zo zastávok MHD v blízkosti záchytných parkovísk posilnené linky MHD. V jednom prípade bude zavedená aj kyvadlová doprava od záchytného parkoviska k zimnému štadiónu. Ráta sa tiež s posilnením liniek MHD z Hlavnej stanice a zo železničnej stanice Petržalka. "Všetci návštevníci, ktorí využijú MHD a preukážu sa platnou vstupenkou na zápas majstrovstiev sveta, budú mať v deň konania sa zápasu MHD zadarmo. To isté platí aj pre ostatných návštevníkov a držiteľov vstupeniek na zápasy majstrovstiev, ktorí prídu do Bratislavy iným druhom dopravy," podotkol hovorca. Predpokladané náklady na posilnenie spojov MHD a na zriadenie kyvadlovej dopravy sa pohybujú okolo 120-tisíc eur a mali by byť hradené mestom. Bratislavská samospráva dúfa, že tieto opatrenia pomôžu obyvateľom Bratislavy, aby sa už aj tak komplikovaná dopravná situácia v meste počas hokejového šampionátu nezhoršila. "Takisto veríme, že tieto opatrenia umožnia návštevníkom majstrovstiev spoznať Bratislavu ako mesto, a nie len okolie zimného štadióna," skonštatoval Bubla. Majstrovstvá sveta v ľadovom hokeji budú Bratislava a Košice hostiť od 10. do 26. mája.


USA a Čína v obchodných rokovaniach príliš nepokročili

Štáty sa nepriblížili v názore týkajúcom sa čínskych štrukturálnych reforiem, ktoré požadujú USA.

WASHINGTON, PEKING. USA a Čína zatiaľ príliš nepokročili počas obchodných rokovaní v Pekingu, uviedli zdroje oboznámené s diskusiami. To znamená, že je treba vykonať ešte veľa práce pred stretnutím amerického prezidenta Donalda Trumpa a jeho čínskeho náprotivku Si Ťin-pchinga. Prezidenti by mali spečatiť komplexnú obchodnú dohodu, ktorá by vyriešila vzájomné obchodné spory. Ich stretnutie však ešte nie je naplánované. V rokovaniach za zatvorenými dverami sa obe strany nepriblížili v názore týkajúcom sa čínskych štrukturálnych reforiem, ktoré požadujú USA. Spojené štáty kritizujú Čínu za štátnu podporu domácich firiem, nútené transfery technológií, porušovanie práv duševného vlastníctva a ďalšie neférové praktiky. Jedným z cieľov Washingtonu je tiež zníženie obrovského deficitu bilancie obchodu s Čínou. Washington a Peking sa aktuálne pokúšajú nájsť riešenie vzájomného obchodného sporu. Dohodli sa na dočasnom prímerí s tým, že v rámci neho až do 1. marca nezvýšia clá ani neuvalia nové. Dovtedy by sa mala vyrokovať nová komplexná obchodná dohoda. Akciové trhy v USA po správe o slabom pokroku v rokovaniach oslabili. Index S&P 500 sa o 18.06 h SEČ nachádzal so stratou 0,22 percenta na úrovni 2747.09 bodu. Americký obchodný zástupca Robert Lighthizer a minister financií Steven Mnuchin sa vo štvrtok v Pekingu stretli s čínskymi predstaviteľmi, medzi ktorými bol aj vicepremiér Liou Che. V piatok (15. 2.) by mali rokovať aj čínskym prezidentom Si Ťin-pchingom. Americký prezident Donald Trump údajne uvažuje o tom, že posunie termín na dokončenie obchodných rokovaní medzi USA a Čínou o 60 dní, uviedla agentúra Bloomberg s odvolaním sa na zdroje oboznámené so záležitosťou. Trump v utorok (12. 2.) povedal, že v prípade potreby bude uvažovať o predĺžení termínu na obchodné rokovania, ak bude dohoda na dohľad. Zdroje tvrdia, že Trump uvažuje o predĺžení termínu na uzavretie dohody o 60 dní, aby mali obe strany viac času na rokovania. Čínska strana údajne požiadala o predĺženie až o 90 dní, čo však Washington odmietol.


USA budú minimálne mesiac skúmať dopady ciel na ďalšie čínske výrobky

Minister financií Steven Mnuchin oznámil, že zisťuje vplyv na spotrebiteľov.

WaASHINGTON. Spojené štáty momentálne skúmajú, ako by navrhované zvýšenie dovozných ciel na čínske produkty v hodnote 300 miliárd USD (268,55 miliardy eur) ročne ovplyvnilo spotrebiteľov a k realizácii tohto plánu skôr ako o mesiac nedôjde. Povedal to americký minister financií Steven Mnuchin. Washington tento mesiac už zvýšil dovozné clá z 10 percent na 25 percent na viaceré čínske produkty, a to v celkovej hodnote 200 miliárd USD. Urobil tak po tom, ako prezident Donald Trump oznámil, že Čína od viacerých pôvodných sľubov ustúpila. Zároveň informoval, že USA sú pripravené zvýšiť dovozné clá na 25 percent aj na ďalšie produkty, konkrétne za 300 miliárd USD. Čína medzitým na zvýšenie ciel na tovar za 200 miliárd USD reagovala odvetnými clami, a to na americký tovar za 60 miliárd USD. Clá by mali začať platiť od 1. júna. "V najbližších 30, prípadne 45 dňoch by žiadne rozhodnutie (o zvýšení ciel na tovar za 300 miliárd USD) padnúť nemalo," povedal Mnuchin pred Výborom pre finančné služby Snemovne reprezentantov. Dodal, že rokoval so zástupcami americkej maloobchodnej siete Walmart, najväčšej maloobchodnej siete na svete, do akej miery sa prípadné zvýšenie ciel odrazí na spotrebiteľských cenách. Walmart oznámil, že v dôsledku vyšších ciel na čínske produkty bude musieť reťazec ceny zvýšiť.


Slovan zvládol odvetu v Solúne a oslavuje postup do skupinovej fázy Európskej ligy

Online prenos

Dôvody postupu

Komentár

Ján Kozák (profil)

Fotogaléria

Zostrih (video)

Ohlasy médií

Oslavy (video)

Možní súperi

Online zo žrebu

Anketa

Koľko zarobí?

/Prvý zápas 0:1, do skupinovej fázy EL postúpil Slovan/ Góly: 49. Limnios, 50. Swiderski, 87. Giannoulis - 38. Medveděv, 62. De Marco ŽK: 52. Limnios - 12. De Marco, 52. De Kamps, 73. Greif, 77. Medveděv, rozhodovali: Ekberg - Cullum, Hallberg (všetci Švéd.) PAOK: Paschalakis - Rodrigo, F. Varela, Crespo, Giannoulis - Limnios, El Kaddouri (31. Douglas Augusto), Esiti (64. Mišič), Biseswar - Pelkas (46. Swiderski), Akpom Slovan: Greif - Medveděv, Abena, Božikov, De Marco - Bajrič, De Kamps - Holman, Rabiu (68. Nono), Moha (78. Suchockij) - Šporar SOLÚN. Futbalisti ŠK Slovan Bratislava postúpili do skupinovej fázy Európskej ligy 2019/2020. V odvetnom zápase play-off Slovan prehral na ihrisku PAOK Solún 2:3 (1:0). V súčte s domácim víťazstvom 1:0 to však slovenskému majstrovi stačilo na postup medzi elitu druhej najprestížnejšej klubovej súťaže. Mená troch súperov sa slovanisti dozvedia v piatok 30. augusta po 13.00 h, keď je v Monaku na programe žreb. Slovan si zahrá v skupinovej časti EL tretíkrát, predtým to bolo v sezónach 2011/2012 a 2014/2015. Úvodnému tlaku domácich sa hostia ubránili aj zásluhou skvelého zákroku Dominika Greifa v 7. min. Brankár Slovana si poradil s nebezpečnou hlavičkou Chubu Akpoma po centri z rohového kopu, ktorý poslal loptu pod brvno. Po polhodine hry začali byť nebezpeční aj hostia a v 38. min prišiel šok pre PAOK. Kazašský obranca s českým pasom Jurij Medvědev výstavnou strelou z 23 m otvoril skóre - 0:1. V tej chvíli potrebovali streliť domáci tri góly na postup. Úvod druhého polčasu ukázal, že to nemusí byť nereálne. Domáci vtedy v rozpätí necelých dvoch minút dvakrát skórovali, úspešnými strelcami boli Dimitris Limnios a Karol Swiderski. Po hodine Slovan vyrovnal na 2:2, zaskvel sa Vernon de Marco, ktorý upratal do siete strelu Vasila Božikova. Grécky majster potom vrhol všetky sily do útoku a v 87. min krajný obranca Dimitris Giannoulis peknou strelou z rohu šestnástky k vzdialenejšej žrdi poslal domácich do vedenia - 3:2. Záverečný vabank PAOK už ďalší gól ani v piatich minútach nadstaveného času nepriniesol a Slovan sa teší z postupu medzi elitu EL. Slovan už v minulosti v pohárovej Európe dvakrát čelil protivníkovi z Grécka - v oboch prípadoch neúspešne. V sezóne 1970/1971 neprešiel v 2. kole Európskeho pohára majstrov cez Panathinaikos Atény, v 3. predkole Ligy majstrov 2009/2010 nestačil na Olympiakos Pireus. Slovenské tímy v ére samostatnosti vo všetkých siedmich predchádzajúcich konfrontáciách proti súperom z Grécka "ťahali za kratší koniec". Nateraz posledným slovenským klubom, ktorý v pohárovej Európe postúpil cez gréckeho protivníka, bol Inter Bratislava v 2. kole Pohára UEFA 1975/1976. "Žlto-čierni" boli vtedy úspešnejší v dvojzápase proti AEK Atény.


František navštívil svojho predchodcu v úrade, emeritného pápeža Benedikta

Benedikt žije v kláštore vo vatikánskych záhradách od februára 2013.

RÍM. Pápež František v utorok navštívil svojho predchodcu v úrade, emeritného pápeža Benedikta XVI. S odvolaním sa na tlačovú službu Vatikánu o tom v utorok informovala agentúra DPA. František počas asi 30-minútovej návštevy v kláštore Mater Ecclesiae vo Vatikáne zaželal 90-ročnému emeritnému pápežovi požehnané vianočné sviatky. Emeritný pápež Benedikt žije v kláštore vo vatikánskych záhradách od februára 2013, keď abdikoval a utiahol sa do ústrania. František svojho predchodcu navštívil počas Vianoc aj po minulé roky. Pápež sa aj v utorok na poludnie prihovoril niekoľkým tisícom ľudí, ktorí sa vo sviatok sv. Štefana, prvého mučeníka cirkvi, zhromaždili na Námestí sv. Petra na poludňajšiu modlitbu Anjel Pána.


Obvinili prokurátora Špirka, ktorý dozeral na vyšetrovanie Kaliňáka

Špirka obvinili z prečinu zneužitia právomoci verejného činiteľa.

BRATISLAVA. Prokurátora Vasiľa Špirka, ktorý pôvodne dozoroval vyšetrovanie ministra vnútra Roberta Kaliňáka v kauze Ladislava Bašternáka, znovu obvinili. Tentokrát z prečinu zneužitia právomoci verejného činiteľa, píše Denník N. Vlani v júli ho obvinili zo zločinu zneužitia právomoci verejného činiteľa. V auguste zasiahol generálny prokurátor Jaromír Čižnár, uznesenie o obvinení zrušili a pokračovalo iba stíhanie vo veci. Špirko je teraz obvinený namiesto zo zločinu z prečinu, za čo je nižšia sadzba, píše denník. Informáciu na stránke pravnelisty.sk zverejnil bratislavský krajský sudca Peter Šamko. Zverejnil uznesenie o obvinení z 23. októbra, ktoré mu poskytol samotný prokurátor. Zdôraznil to, aby nevzniklo podozrenie, odkiaľ uznesenie získal. To sa dialo vlani v lete, keď na obvinenie Špirka upozornil. Špirka obvinili z toho, že vyťažil informácie od daňového podvodníka Ľuboša Vargu o podozreniach z trestných činov na ministerstve vnútra a potom ich spísal ako jeho trestné oznámenie. Varga ich aj podpísal, no potom podal trestné oznámenie, v ktorom tvrdil, že nevedel, čo robí a prokurátor ho podviedol. Špirko údajne tiež dal trestné oznámenie podpísať zapisovateľke, ktorá však pri úkone nebola prítomná. Tentoraz už nevidel vyšetrovateľ v jeho konaní zločin, ale prečin. Hrozí mu teda menší trest. Namiesto štyroch až desiatich je to "len" dva až päť rokov za mrežami. Sám vyšetrovateľ pritom podľa Šamka pripúšťa, že po výsluchu prokurátora je možné, že o trestný čin vôbec nešlo, a to s poukazom na jeho nepatrnú závažnosť. Zatiaľ čo vlani v lete bol podľa vyšetrovateľa skutok "dokonaný", tentoraz hovorí o štádiu pokusu, uvádza Denník N. Sudca Šamko vo svojom článku ale upozorňuje, že pokus trestného činu zneužitia právomoci verejného činiteľa nie je možný. Vyšetrovateľovi tiež vyčíta, že rovnako ako v minulosti ani tentoraz neuviedol nič konkrétne o tom, komu chcel prokurátor spôsobiť škodu, v čom mala spočívať alebo komu chcel zabezpečiť neoprávnený prospech a v čom mal spočívať. Opätovné obvinenie prokurátora špeciálnej prokuratúry Vasiľa Špirka, ktorý dozoroval vyšetrovanie ministra vnútra Roberta Kaliňáka v kauze podnikateľa Ladislava Bašternáka, je vykonštruované a trápne. Uvádza sa to vo vyhlásení opozičnej strany SaS s tým, že prípad vysiela verejnosti jasný odkaz. "Každý prokurátor, ktorý bude pristupovať k podozreniam voči Robertovi Kaliňákovi nestranne, musí rátať s tým, že mu budú policajti z NAKA znepríjemňovať život," konštatujú liberáli. SaS tež zdôrazňuje, že policajný vyšetrovateľ pri vznesení obvinenia postupoval nekvalifikovane, v rozpore s elementárnou logikou a skutkovou podstatou prečinu zneužívania právomoci verejného činiteľa. "Práve tento neprofesionálny postup vyšetrovateľa prezrádza, že skutočnou príčinou vznesenia obvinenia je niečo iné," dodávajú liberáli s tým, že očakávajú, že Generálna prokuratúra SR toto trestné stíhanie zastaví.


Kužmová postúpila do štvrťfinále v Bukurešti, na postup jej stačili dva sety

Cez osemfinále prešla aj Češka Kristýna Plíšková.

BUKUREŠŤ. Slovenská tenistka Viktória Kužmová sa prebojovala do štvrťfinále turnaja WTA v Bukurešti. V stredajšom zápase osemfinále si ako nasadená dvojka poradila s Austrálčankou Jaimee Fourlisovou v dvoch setoch 7:5 a 6:2. Osemfinále: Viktória Kužmová (2-SR) - Jaimee Fourlisová (Aus.) 7:5, 6:2 Irina-Camelia Begová (Rum.) - Kaja Juvanová (Slovin.) 6:4, 6:3 Laura Siegemundová (6-Nem.) - Lara Arruabarrenová (Šp.) 7:5, 6:3 Kristýna Plíšková (8-ČR) - Ysaline Bonaventurová (Belg.) 6:0, 6:2,


Real sa sťažuje, že rozhodca pomáhal Barcelone. Keď sa to týka ich, každý mlčí, vraví Piqué

BARCELONA. Rivalita medzi španielskymi klubmi FC Barcelona a Real Madrid preniká aj do iných športov ako do futbalu. Najnovší prípad nezmieriteľnosti dvoch úhlavných rivalov ukázalo nedeľňajšie finále Španielskeho pohára v basketbale (Copa del Rey de Baloncesto), v ktorom Katalánci triumfovali na palubovke Realu tesne 94:93. Barcelončania v tíme, v ktorom pôsobí aj slovenský reprezentant Kyle Kuric, získali po tomto triumfe už 25. kráľovský pohár do svojej bohatej zbierky, Real ich má na konte ešte o dva viac. Madridčania však túto prehru nenechali bez následkov. Po basketbalovom "El Clásicu" prišli na rad viaceré sťažnosti domáceho mužstva, ktoré obviňovalo hlavných arbitrov z viacerých sporných verdiktov v prospech Barcelony. "Real Madrid, samozrejme, rozumie tomu, že ľudské chyby sa môžu vyskytnúť v každom športe, ale klub vyžaduje jasnú odpoveď na to, čo sa stalo v hre, ktorú skúmali traja arbitri. Ich verdikty prekvapujúco nemali nič spoločné s tým, čo je stanovené v pravidlách hry." ,,Náš klub bude pokračovať v štúdiu opatrení a postupov, ktoré je potrebné prijať vzhľadom na mimoriadne závažnú povahu udalosti," uvádzalo sa po spomenutom meraní síl v oficiálnom stanovisku madridského tímu. Práve z tohto dôvodu nezostalo ticho ani defenzívne eso futbalového klubu z Camp Nou Gerard Piqué. Ten je známy svojou otvorenou nenávisťou voči Realu a častou kritikou na ich adresu, ktorú si neodpustil ani teraz. "Stáva sa to stále, či už ide o futbal alebo basketbal. Keď však odohrajú stretnutie napríklad na štadióne Wanda Metropolitano a rozhodcovia im jasne pomôžu, každý mlčí," povedalo barcelonské číslo 3 po utorňajšom osemfinálovom zápase Ligy majstrov na pôde Olympique Lyon (0:0). Piqué pritom narážal na situáciu, keď videoasistent rozhodcu (VAR) pridelil Realu spornú penaltu pri februárovej ligovej výhre nad Atléticom Madrid (3:1). "V basketbalovom finále sa zrodilo viac chýb. Najprv v prospech Madridu, neskôr zasa pre Barcelonu. Aj keby rozhodcovia nerobili chyby, 'Barca' by vyhrala." ,,Real robí veľký hluk okolo toho, že prehral stretnutie s outsiderom. Som veľmi hrdý na našich hráčov," dodal k basketbalovému meraniu síl Piqué podľa portálu goal.com. Práve tieto dva populárne loptové športy sú základňou pre rivalitu dvoch preslávených svetových športových značiek z Pyrenejského polostrova. Kým "FCB" má svoje zastúpenie aj v iných športoch, Madridčania sa snažia o úspechy predovšetkým vo futbale a basketbale. "Buďme radi, že Real nefiguruje v žiadnom ďalšom športe, inak by sme ich museli pretrpieť aj v hokeji či v hádzanej," neskrýval svoju úprimnosť Piqué.


USA ohlásili clá na ďalšie čínske tovary za 50 miliárd dolárov

Biely dom chystá clá na tovary vyrábané priemyslovo dôležitými technológiami, ich zoznam zverejní do 15. júna.

WASHINGTON. USA oznámili, že uvalia 25-percentné clo na čínske tovary v hodnote 50 milárd dolárov, ktoré sú vyrábané "priemyslovo dôležitými technológiami". Biely dom to oznámil v utorok. Úplný zoznam importovaných tovarov, ktorých sa bude toto clo týkať, Washington zverejní do 15. júna. Americký prezident Donald Trump sa sťažuje, že obchodný deficit USA voči Číne, ktorý bol vlani na úrovni 337 miliárd dolárov, je dôkazom toho, že Peking sa dopúšťa podozrivých obchodných praktík.Biely dom zároveň informoval, že USA plánujú nové obmedzenia v oblasti investícií a kontrolu exportu. USA to oznámili v čase, v ktorom americká vláda s Čínou vyjednáva o riešení širšieho obchodného sporu. Americký minister obchodu Wilbur Ross tento týždeň odcestuje do Číny na ďalšie rokovania.


Danko pre Matovičov obrázok prerušil odvolávanie Fica

Minúta

Danko vs Matovič

Glváčovo hlasovanie

Andrej Danko rokovanie o odvolávaní Roberta Fica prerušil, nepáčili sa mu obrázky Igora Matoviča.

BRATISLAVA. Plénum bude pokračovať v odvolávaní premiéra Roberta Fica vo štvrtok o 13:00. Informoval o tom predseda parlamentu Andrej Danko (SNS) po rokovaní poslaneckého grémia. "Je nesporný fakt, že Igor Matovič vnesením obrazových vizuálov do rokovacej sály, porušil rokovací poriadok," povedal Danko. Keďže Matovič opakovane neuposlúchol výzvu a neopustil ani rokovaciu sálu, má podľa predsedu parlamentu ako navrhovateľ absenciu, a tak nie je možné pokračovať. Parlament sa teda dnes vráti k bodom z 12. schôdze. Matovič je presvedčený, že rokovací poriadok parlamentu neporušil. Tvrdí, že nepoužil vizuálnu pomôcku, ale oficiálnu prílohu návrhu na Ficove odvolanie. "To je oficiálna parlamentná tlač. Podali sme to takýmto spôsobom do podateľne Národnej rady (NR) SR," upozornil Matovič. Tvrdí, že dôvodová správa na odvolanie premiéra má 19 strán a materiál, ktorý ukazoval v pléne, je jej súčasťou. "Nikde v zákone nie je napísané, že príloha má mať veľkosť A4, alebo že dôvodová správa má mať veľkosť A4. Urobil som všetko tak, ako to odo mňa vyžaduje zákon. Dal som to ako oficiálnu prílohu. Našli sme cestičku, ako obísť chorý rokovací poriadok Andreja Danka," zdôvodnil svoje správanie Matovič. Upozornil tiež na to, že túto prílohu mali všetci poslanci rozdanú na stoloch v laviciach. "Prečo by som to nemohol ľuďom ukázať?" pýtal sa Matovič. Zároveň je presvedčený, že neporušil rokovací poriadok tak, ako tvrdí predseda parlamentu Andrej Danko (SNS), ktorý prerušil rokovanie mimoriadnej schôdze. "Ak by som to urobil aj vo štvrtok, tak zrejme znova by sa stalo to isté," načrtol Matovič, ako bude pravdepodobne postupovať vo štvrtok (16.2.), keď bude schôdza venovaná odvolávaniu premiéra pokračovať opäť. Opozičná strana SaS reagovala, že klub poslancov strany je pripravený rokovať odborne a "rozprávať o tom, prečo dostali občania Slovenskej republiky obrovské účty za energie a kto je za to zodpovedný". "Je nám ľúto, že dnes nám nebolo umožnené odborne diskutovať, nevidíme však dôvod vstupovať do osobného sporu o výklade rokovacieho poriadku," uviedla strana v dnešnom stanovisku. Liberáli sú tak pripravení vo štvrtok na pokračovaní mimoriadnej schôdze ďalej pokračovať v konštruktívnej diskusii. "Je pre nás najdôležitejšie vyriešiť nenormálnu situáciu, v ktorej sa vďaka nenásytnosti súčasnej vlády ocitli občania a zabrániť tomu, aby sa takéto niečo kedykoľvek v budúcnosti opakovalo," dodala SaS. "Všetci sme poslanci a dostali sme mandát od ľudí. Mali by sme byť k sebe slušní. Ak je nejaký zákon platný, tak ho treba rešpektovať. Nie všetky zákony sa nám musia páčiť, ale vieme, že v bežnom živote musíme svoje povinnosti plniť," upozornil Danko. Podľa jeho slov sa ukázalo, že iba jediný poslanec nerešpektuje zákon. "Je to otázka na voličov a ľudí z opozície, aká je to neúcta k nim zo strany Matoviča. Ja si ctím práva opozície a chceme bezodkladne pokračovať v rokovaní. Najskorší možný termín je vo štvrtok (16.2.)," povedal Danko s tým, že Matovič uprednostňuje svoj osobný politický záujem, aby znevážil parlament. Podpredseda NR SR Béla Bugár (Most-Híd) Dankovo rozhodnutie prerušiť schôdzu podporil. "Urobil by som to aj ja. Niekto nevie normálne pracovať, len chce vyvolať hádku. Opozícia si musí vo vlastných radoch buď urobiť poriadok, alebo sa vysporiadať s Matovičom. Keby sa tá zlosť a negatívna energia, ktorá ho obklopuje, dala využiť na svietenie, NR SR svieti zadarmo celý rok," vyhlásil. Podobne to vidí aj podpredseda parlamentu Martin Glváč (Smer). "Správanie Matoviča aj v minulosti bolo jedným z dôvodov, ktorý nás viedol k sprísneniu podmienok v rokovacom poriadku. Skôr ako práca pre ľudí je pre neho výhodnejšie robiť cirkus," myslí si. S vedením parlamentu v tejto veci drží aj podpredseda NR SR Andrej Hrnčiar (Most-Híd). "Vyjadrujem poľutovanie nad tým, čo sa dnes udialo. Nový rokovací poriadok je efektívny nástroj, poslanci ho doteraz rešpektovali. Žiaľ, sú medzi nami ľudia, ktorí sa dokážu dostať do médií len vtedy, ak urobia nejaký škandál a rozruch," podotkol. Poslanci mali na mimoriadnej schôdzi odvolávať premiéra SR Roberta Fica pre chaos v cenách energií. Súčasťou opozičného návrhu na odvolanie premiéra je aj spomínaných 19 obrázkov. Návrh je zverejnený na stránke parlamentu. Opoziční poslanci podali návrh na odvolanie predsedu vlády v piatok 10. februára. Dôvodom má byť kauza s cenami energií. Pod návrh sa podpísalo 42 poslancov. Premiér už viackrát avizoval, že v prípade mimoriadnej schôdze parlamentu, ktorá sa bude venovať jeho odvolávaniu, sa na nej nezúčastní ani on, ani poslanci za stranu Smer. 14:50 Andrej Danko povedal, že Matovič dnes vulgárne nadával Bélovi Bugárovi. Ten oznámil, že na Dankovom mieste by postupoval rovnako a schôdzu by prerušil. Bugár išiel upozorniť poslankyňu Cigánikovu z SaS k jej jednému návrhu a vtedy Matovič na neho slovne zaútočil. Bugár prirovnal jeho slovník k niekomu po niekoľkých litroch vína. Matovič sa voči obvineniam Bugára ohradil. Tvrdí, že nikdy nepoužil vulgárne slova, ako to prezentoval Bugár. To on podľa neho nadáva na každom kroku. Potýčku v parlamente podľa neho vyvolal Bugár a Matovič len reagoval, no bez vulgarizmov. Verejne vyzval kohokoľvek kto ma nahrávku ako nadáva, aby ju zverejnil. 14:41 Andrej Danko na brífingu po prerušení mimoriadnej schôdze povedal, že sa ukázalo, že len jeden jediný poslanec nerešpektuje zákon. Myslel tým Matoviča. Obrázky, ktoré použil označil za vizuálne pomôcky, ktoré rokovací poriadok zakazuje. „Sám zmaril schôdzu", povedal Danko s tým, že opakovane neuposlúchol výzvy, aby obrázky nepoužil 14:39 Parlament opäť pokračuje v 12. schôdzi a rokuje sa o zákone o držaní psov a mačiek. 14:06 Časť opozície je na Igora Matoviča nahnevaná, pretože podľa nich zablokoval schôdzu. Matovič hovorí, že vo štvrtok obrázky zrejme nepoužije, aby opäť nezablokoval schôdzu. Podpredseda Sme rodina Milan Krajniak je znechutený z diania v parlamente. „Načo sme zvolávali schôdzu na odvolávanie vlády, keď Igor Matovič ju druhýkrát zmaril tak, ako v lete. Vedel, že takým to správaním dá zámienku predsedovi NR SR Andrejovi Dankovi, aby schôdzu mohol odročiť. Mali by sme používať argumenty,“ povedal novinárom s tým, že takéto šaškárne nemajú zmysel. 14:03 Igor Matovič tvrdí, že rokovací poriadok neporušil, pretože v ňom nie je formulka, ktorá by zakazovala použitie materiálu ako prílohy k návrhu zákona či návrhu na odvolanie. Obrázok, ktorý použil v pléne, bol farebný a vo väčšom formáte než A4. V prílohe sú obrázky čiernobiele. Matovič hovorí, že poriadok nestanovuje, v akom formáte majú obrázky byť. Poslanec Smeru Dušan Jarjabek, ktorý sa zúčastnil na poslaneckom grémiu hovorí, že Matovič rokovací poriadok porušil. Pripustil, že na grémiu bola veľká debata o tom, či obrázok je alebo nie je v prílohe a čo vlastne je príloha. O porušení rozhodol Danko, ktorý bol predsedajúci schôdze a podľa rokovacieho poriadku jedine on môže posúdiť, či poriadok bol alebo nebol porušený. 13:37 Predseda parlamentu Andrej Danko po krátkom poslaneckom grémiu povedal, že Matovič vnesením obrázkov porušil rokovací poriadok. Napriek opakovaným výzvam, sálu podľa neho neopustil. "Pán Matovič ako navrhovateľ má absenciu," povedal s tým, že nie je možné ho nahradiť na tejto pozícii. Danko tak prerušil mimoriadnu schôdzu na odvolávanie Fica, ktorá bude pokračovať až vo štvrtok. Prerušená 12. schôdza parlamentu bude pokračovať od 14:30. 13:28 V parlamente je pokoj, poslanci s rokovacej sále v hlúčikoch debatujú a čakajú na výsledok rokovania poslaneckého grémia. 13:11 Líder OĽaNO Igor Matovič začal svoje vystúpenie aj s vizuálnymi pomôckami, ktoré v parlamente zakázal predseda parlamentu Andrej Danko z SNS cez nový rokovací poriadok. Danko ho vyzval, aby pomôcky nepoužil. Matovič argumentuje, že ide o oficiálnu prílohu k odvolávaniu Fica. "Všetkých 19 obrázkov je oficiálna príloha k návrhu na odvolanie premiéra Roberta Fica," opakuje Matovič s tým, že neodíde od pultu v sále. Danko prerušil schôdzu a zvolal poslanecké grémium. 13:05 Poslanci Smeru sa majú radiť na klube, aký postup zvolia na mimoriadnej schôdzi ohľadne účasti. Zasadnutie poslaneckého klubu je podľa informácií SME naplánované po konci Ficovho vystúpenia. 13:00 Hoci opozícia nemá dostatok hlasov na odvolanie Fica, chce ľuďom na mimoriadnej schôdzi dovysvetliť, čo sa dialo dlhé roky v energetike. Poslanec opozičnej SaS Ľubomír Galko hovorí, že chcú počkať, či koaliční poslanci, Fico a jeho tím nakoniec nájdu odvahu a na schôdzi zostanú. "Ak to neurobia, ukážu, že pohŕdajú nielen opozíciou, ale najmä pohŕdajú a ignorujú občanov Slovenskej republiky," odôvodňuje. SaS sa podľa neho nehodlá porušiť nový rokovací poriadok, poslanci budú hovoriť v časovom limite a nebudú používať žiadne vizuálne pomôcky. Od razie u Bašternáka si Galko veľa nesľubuje. "Bez toho, aby som chcel konšpirovať, sa zopakovalo to isté, čo sa udialo, ked sme odvolával Roberta Kaliňáka," upozorňuje. Aj vtedy polícia urobila u neho raziu. Galko sa dnešnou akciu vidí snahu prekryť mimoriadnu schôdzu na odvolanie Fica. "Myslím si, že tam bola nejaká koordinácia medzi tými, ktorí nariadili zásah a tými, ktorí chcú prekrzť dnešnú schôdzu," hovorí. 12:58 Poslanec koaličnej SNS Jaroslav Paška sa zúčastní len na úvode mimoriadnej schôdze, aby si vypočul argumenty opozície. Ulievať sa podľa vlastných slov počas ďalších hodín nebude, pretože si plánuje vybavovať poštu vo svojej poslaneckej kancelárii. "Človek nemusí sedieť v pléne, mám kanceláriu, kde budem sledovať priamy prenos z rokovacej sály a pri tom si môžem prejsť poštu a takú tú agendu, ktorú každý jeden človek musí spracovať," hovorí. Ak by začul z televízie nejaké zaujímavé informácie, je pripravený sa do rokovacej sály vrátiť. Ako sa zachovajú ďalší poslanci SNS vraj nevie, pretože nedávali žiadne pokyny ohľadne účasti. Snahu opozície odvolať premiéra pre dianie v energetike považuje za oneskorenú. Problém je už podľa neho vyriešený a vláda má "aj iné problémy než sledovať regulačaný úrad". Policajnú raziu u Bašternáka nepovažuje za oneskorenú. " Polícia, ak vykoná takýto úkon, musí mať na to argumenty a musí mať na to povolenie od prokurátora. Zrejme to trvalo dlhšie, kým sa vyšetrovanie rozbehlo. Ale postupuje sa ďalej," hovorí. Jedna razia u Bašternáka už bola v júni, keď opozícia odvolávala pre kuazu Bašternák ministra vnútra Kaliňáka. "Môže to byť náhoda. Rozhodne by som to nespájal, lebo téma odvolávania je úplne iná, teraz je to energetika," hovorí Paška. 12:41 Poslanec koaličného klubu Most-Híd a podpredseda parlamentu Andrej Hrnčiar sa mimoriadnej schôdze na odvolávanie premiéra Roberta Fica zúčastní. Dôvodom je však to, že schôdzu bude viesť. "Nezaujali sme nejaký spoločný postup, ale viem, že niektorí kolegovia sa nebudú zúčastňovať tejto frašky," hovorí. Neúčasť na schôdzi už ohlásil poslanecký klub Smeru. Hrnčiar hovorí, že nie je povinnosťou poslanca, aby na schôdzi sedel, ale aby prišiel na hlasovanie a tam zaujal svoj postoj. Raňajšia razia u podnikateľa Ladislava Bašternáka podozrivého z daňových podvodov Hrnčiara potešila. Tvrdí, že nikdy nie je neskoro, hoci podozrenia z daňových podvodov sa prevalili ešte na jar minulého roka. "Nemyslím si, že sa robia hry pre verejnosť, pretože by sa to skôr či neskôr dostalo von a celú situáciu by to ešte zhoršilo," hovorí. Verí, že polícia koná ako má a dôjde k nejakému výsledku tak, aby za to bola vyvodená aj zodpovednosť. Kauzu Bašternák vyšetruje polícia, ktorá je podriadená ministrovi vnútra Robertovi Kaliňákovi zo Smeru, ktorého opozícia podozrieva z toho, že v minulosti celý prípad nadmerných DPH, ktoré si uplatnila Bašternákova firma kryl. Kaliňák v minulosti kúpil od Bašternáka podiel v jeho firme B.A. Haus. BRATISLAVA. V utorok o 13:00 sa začína aj 13. schôdza Národnej rady SR, na programe je jediný bod, a to návrh na vyslovenie nedôvery predsedovi vlády Slovenskej republiky Robertovi Ficovi (Smer). Opoziční poslanci podali návrh na odvolanie predsedu vlády v piatok, 10. februára. Dôvodom má byť kauza s cenami energií. Pod návrh sa podpísalo 42 poslancov. Premiér už viackrát avizoval, že v prípade mimoriadnej schôdze parlamentu, ktorá sa bude venovať jeho odvolávaniu, sa na nej nezúčastní ani on, ani poslanci za stranu Smer. "Už vopred avizujem, že sa na tomto divadle ja ani moji kolegovia nezúčastníme a budeme sa venovať práci pre ľudí," vyhlásil Fico. "Je o mne všeobecne známe, že ako predseda vlády dlhodobo strážim stabilné ceny energií, čo som potvrdil aj razantnými krokmi, ktorými som napravil chyby regulačného úradu. Je naozaj amorálne, že návrh na moje odvolanie podávajú aj ľudia, ktorí sú zodpovední za zdražovanie cien energií za Radičovej vlády," uzavrel premiér. Rozhodnutie predsedu vlády Roberta Fica nezúčastniť sa na parlamentnej schôdzi k návrhu na jeho odvolanie je čistá zbabelosť. Myslia si to predstavitelia strany Sloboda a Solidarita (SaS). K opozičným stranám SaS a OĽaNO sa pri odvolávaní Fica pridalo aj hnutie Sme rodina. Pôjde už o druhé odvolávanie Roberta Fica v tomto volebnom období. Prvýkrát chceli Fica odvolávať opoziční poslanci 7. júla 2016. Podľa opozície premiér svojím prístupom ku kauze Bašternák totiž legitimizoval korupčné správanie, keďže odmieta odvolať ministra vnútra Roberta Kaliňáka.


Merkelovej strana má najväčšiu podporu od septembra 2015

Vládu Martina Schutza chce o tridsať percent menej ľudí, ako vládu Angely Merkelovej.

BERLÍN. Nemeckí konzervatívci kancelárky Angely Merkelovej majú podľa najnovšieho prieskumu verejnej mienky podporu 40 percent opýtaných. Ide o najvyššiu mieru podpory potenciálnych voličov od septembra 2015. Vyplýva to z prieskumu, ktorý urobil inštitút Forsa pre nemecký spravodajský týždenník Stern a televíziu RTL. Sociálnodemokratickú stranu Nemecka (SPD) podporuje naďalej 23 percent opýtaných. Zelených by volilo deväť percent respondentov. Pravicovopopulistickej Alternatíve pre Nemecko (AfD) by dalo hlas sedem percent opýtaných. Strana Ľavica stratila v najnovšom prieskume jeden bod a jej podpora u voličov sa pohybuje okolo deviatich percent. Slobodných demokratov (FDP) by volilo sedem percent účastníkov prieskumu, ktorý sa uskutočnil na vzorke 2502 voličov v čase od 19. do 23. júna. Inštitút Forsa ďalej informoval, že 52 percent respondentov by podporilo zotrvanie Merkelovej v úrade kancelárky aj na štvrté funkčné obdobie, ak by sa táto funkcia v Nemecku volila priamo. Lídra SPD Martina Schulza by v takomto hlasovaní podporilo 22 percent opýtaných.


Pri líbyjskom pobreží sa utopilo vyše sto migrantov

Migranti sa utopili po tom, ako ich loď počas búrky prišla o motor.

KÁHIRA. Gambijčan, ktorý prežil tento týždeň tragédiu člna s migrantmi pri líbyjskom pobreží, v stredu vyhlásil, že vyše 100 migrantov sa utopilo, keď ich plavidlo prišlo o motor krátko po začatí nebezpečnej plavby cez Stredozemné more. Gambijčan (31) pre pobočku Červeného polmesiaca v líbyjskom meste Záwíja, kde v pondelok 20. februára vyplavilo na breh 74 tiel, povedal, že na člne sa nachádzalo až 133 ľudí, pričom iba 24 z nich prežilo. Dodal, že migranti vyplávali v sobotu 18. februára z lokality západne od líbyjského hlavného mesta Tripolis, ale prišla búrka a zavládla tma, migranti dostali paniku a nahrnuli sa na jednu stranu člna v blízkosti motora. Ten sa ponoril pod vodu a zastal.


Na mýte vybral štát za prvý polrok tohto roka takmer 100 miliónov eur

Dňom s najvyšším denným výberom v sledovanom mesiaci bol 12. jún.

BRATISLAVA. Za jazdu po spoplatnených úsekoch ciest uhradili nákladné autá na mýte v prvom polroku tohto roka štátu 99,55 milióna eur. V porovnaní s prvými šiestimi mesiacmi minulého roka to znamená nárast o 3,5 percenta. Vyplýva to z najnovších údajov mýtnej spoločnosti SkyToll. Čo sa týka samotného júna tohto roka, počas neho vybral štát na mýte 17,93 milióna eur. Pritom za jazdu po spoplatnených úsekoch diaľnic a rýchlostných ciest to bolo 11,92 milióna eur a na cestách prvej triedy sa vybralo 6,01 milióna eur. "Z celkovej sumy mýta vybraného v júni zaplatili prevádzkovatelia vozidiel zo zahraničia 43,9 percenta," doplnil manažér pre komunikačnú stratégiu a PR mýtnej firmy Anton Bódis. Dňom s najvyšším denným výberom v sledovanom mesiaci bol podľa neho 12. jún so sumou 800.551 eur. Ku koncu júna bolo v elektronickom mýtnom systéme zaregistrovaných 269.762 palubných jednotiek. Oproti predchádzajúcemu mesiacu tak ich počet vzrástol o 1982 kusov. Z toho 73,1 percenta registrovaných palubných jednotiek využívali vozidlá zo zahraničia.


Turecká armáda prvýkrát narazila na odpor Asadových vojakov

Podľa mimovládky vypukli na severovýchode Sýrie ťažké boje.

DAMASK. V Sýrii vypukli v utorok ťažké boje medzi sýrskou a tureckou armádou. A to po prvý raz, odkedy Ankara spustila pred tromi týždňami na severovýchode Sýrie operáciu proti Kurdom. Informovala o tom agentúra AFP s odvolaním sa na mimovládnu organizáciu monitorujúcu konflikt. "Po prvý raz vypukli ťažké boje medzi sýrskou a tureckou armádou," citovala AFP Sýrske pozorovateľské centrum pre ľudské práva (SOHR) so sídlom v Británii. Zahynúť pritom malo najmenej šesť sýrskych vojakov. Agentúra TASS zároveň s odvolaním sa na kurdské jednotky uviedla, že tureckí vojaci a sily sýrskej opozície zajali 14 príslušníkov sýrskej armády. Podľa SOHR päť sýrskych vojakov zahynulo v utorok pri tureckej delostreleckej paľbe. Centrum dodalo, že protureckí bojovníci, ktorých využíva Ankara ako hlavnú pozemnú silu pri tejto invázii, popravili jedného vládneho vojaka, ktorého zajali. Turecko spustilo vojenskú operáciu na sýrskom severovýchode namierenú proti Kurdom 9. októbra po tom, ako sa z tejto oblasti stiahli americké jednotky, ktoré dovtedy Kurdov podporovali. Ofenzíva bola pozastavená po dohodnutí prímeria, ktoré počíta s odsunom kurdských bojovníkov z pohraničnej oblasti. Sýrski kurdskí bojovníci sa majú do utorka 16.00 h SELČ stiahnuť na pozície približne 30 kilometrov od sýrsko-tureckých hraníc. V pohraničnom pásme by po odsune Kurdov mali hliadkovať turecké a ruské sily a rozmiestniť by sa tam mali aj sýrske vládne jednotky. Týmto spôsobom by sa mala definitívne ukončiť pozastavená turecká vojenská ofenzíva voči Kurdom.


Rakúska a slovenská polícia rozbila sieť obchodníkov s pervitínom

Slovák predal celkove desať kilogramov drogy s pomocou dvoch synov vo veku 14 a 23 rokov, partnerky a priateľa zo Slovenska.

VIEDEŇ. Vďaka niekoľkomesačnej spolupráci kriminalistov z Rakúska a Slovenska sa podarilo v spolupráci s rakúskym Spolkovým kriminálnym úradom rozbiť cezhraničnú sieť priekupníkov s metamfetamínom. Velenie dolnorakúskej polície informovalo v utorok v tejto súvislosti o zadržaní viacerých osôb. Podľa rovnakého zdroja si 46-ročný Slovák prenajal dom v Marchfelde, a to vlani v auguste, aby až do novembrového zadržania predal celkove desať kilogramov spomínanej syntetickej drogy s pomocou dvoch synov vo veku 14 a 23 rokov, partnerky (26) a istého priateľa zo Slovenska (42). Drogu získal predtým od dvoch krajanov vo veku 35 a 37 rokov a aj jej odberatelia, asi 25-30 ľudí, bolo zo Slovenska.Troch mužov, 46-ročného nájomcu domu, jeho staršieho syna a priateľa zo Slovenska, umiestnili v novembri v justičnom zariadení v Korneuburgu. Mužovu partnerku zadržali na základe európskeho zatykača v Bratislave. Od decembra 2016 je v Korneuburgu vo vyšetrovacej väzbe aj starší z dvojice dodávateľov drogy. Jeho priateľka, ktorá žije vo Viedenskom Novom Meste a pri obchodoch s metamfetamínom sa viackrát objavila ako tlmočníčka, čelí trestnému stíhaniu. V justičnom zariadení vo viedenskej štvrti Josefstadt je navyše vo vyšetrovacej väzbe 40-ročný občan Slovenska, ktorý staršiemu z dodávateľov drogy pomáhal takisto ako tlmočník, tento muž je však podozrivý aj zo spáchania vlámania a krádeže. V justičnom zariadení v St. Pöltene je vo vyšetrovacej väzbe rakúsky občan (55), ktorý kúpil väčšie množstvo spomínanej drogy. Vo vydávacej väzbe v Bratislave je od februára 2017 aj mladší z dvojice dodávateľov drog.Všetci v Rakúsku vypátraní obvinení sa pri výsluchoch k trestnej činnosti priznali. Pri domových prehliadkach v rakúskych lokalitách policajti zaistili nielen peňažnú hotovosť, ale aj viacero druhov návykových látok.


Podnikateľská dôvera v Británii sa výrazne zhoršila

Zamestnávatelia nemajú jasnú predstavu, ako urýchlene prekonať patovú situáciu.

BRATISLAVA. Neistota po britských parlamentných voľbách spôsobila v krajine výrazné zhoršenie podnikateľskej dôvery. Vyplýva to z prieskumu, o ktorom informovala zamestnávateľská organizácia Inštitút riaditeľov (IoD). Vo voľbách minulý týždeň ani jedna z hlavných politických strán nezískala parlamentnú väčšinu, čo prinútilo konzervatívcov premiérky Theresy Mayovej uchádzať sa podporu od severoírskych nacionalistov. Podľa prieskumu, v rámci ktorého inštitút oslovil 700 svojich členov, zamestnávatelia nemajú jasnú predstavu, ako urýchlene prekonať patovú situáciu. Zopakovanie volieb ešte v tomto roku si však neželajú, nakoľko by to poškodilo britskú ekonomiku, ktorá už v súčasnosti čelí negatívnym globálnym trendom, tvrdí IoD. Prioritou vlády musí byť nová dohoda o voľnom obchode s Európskou úniou, uviedol generálny riaditeľ IoD Stephen Martin. Ako dodal, zamestnávatelia sa tiež vyslovili za urýchlené predbežnú dohodu o podmienkach ukončenia členstva krajiny v EÚ, pričom za dôležité považujú vyjasnenie statusu zemestnancov z iných členských štátov európskeho spoločenstva vo Veľkej Británii.


Šokoval gestom. Ronaldo hrá sebecky a nadáva spoluhráčom

Cristiano Ronaldo pôsobí v tejto sezóne veľmi frustrovane a v španielskej lige dal iba dva góly.

BRATISLAVA. Ronaldo sa kúpal v ľadovej vode o tretej hodine ráno, dokonca aj napriek tomu, že naňho doma čakala priateľka, tvrdil o ňom bývalý tréner Realu Madrid Carlo Ancelotti. Narážal na Portugalčanovu príkladnú regeneráciu, ktorú nikdy nevynechá. „Nezaujímali ho peniaze. Jediné, po čom túžil, bolo byť najlepší,“ tvrdil tréner. Kritici však hviezde Realu vyčítajú, že je až príliš posadnutá osobnými štatistikami. Mnohí si dokonca myslia, že individuálne trofeje sú preňho viac ako úspech tímu. A tridsaťjedenročný Ronaldo im poslednými reakciami dáva čoraz viac za pravdu. Futbalisti Realu Madrid zdolali v deviatom kole španielskej ligy Athletic Bilbao 2:1 a v tejto sezóne zostali stále neporazení. Navyše sa dostali do čela tabuľky o bod pred FC Sevilla. Ronaldo však odchádzal po zápase z trávnika frustrovaný a so sklonenou hlavou. Portugalčan strelil v tejto sezóne v deviatich zápasoch štyri góly. Pre iných útočníkov by to bola slušná bilancia. Nie však pre Ronalda. Nemá formu a svojou prehnanou túžbou dať gól viackrát ignoroval spoluhráčov. Ak by im prihral, mohli skórovať do prázdnej brány. Sebeckosť mu vyčítal trebárs spoluhráč Kross, ale i viacerí fanúšikovia. „Ronaldo nám veľmi pomáha a tvrdo pracuje. Je to strelec, takže je normálne, že chce strieľať góly,“ bránil ho iný spoluhráč a obranca Marcelo. Ronaldo robil počas súboja proti Bilbau rôzne grimasy. Rozhadzoval rukami, čertil sa. V jednom momente si ľahol frustrovane na zem. Spoluhráčov často sfúkol, že ho prihrávkou nenašli, pričom sám veľa kazil. Nepochopiteľná bola jeho reakcia po víťaznom góle spoluhráča Alvara Moratu. Namiesto toho, aby oslavoval, zdvihol rozhorčene pravú ruku a pozeral na asistenta rozhodcu. Mnohé španielske médiá sa v titulkoch pýtali, čo tým Ronaldo myslel. Reklamoval vari ofsajd spoluhráča? Španielske médiá prišli neskôr s vysvetlením, že  podobne sa Ronaldo správal už vo viacerých prípadoch, keď sa len snažil uistiť od rozhodcu, že o ofsajd nešlo. Ronaldo prežíva azda najhorší štart do sezóny od svojho príchodu do Realu v roku 2009. Za poklesom jeho formy  môže byť jeho nedávne vážne zranenie, ktoré utrpel vo finále majstrovstiev Európy. Nezaujímali ho peniaze. Jediné, po čom túžil, bolo byť najlepší. Vynechal úvod sezóny. „Ku gólu mu vždy chýba iba kúsok. Treba mať trpezlivosť. Keď ho nedá dnes, príde to zajtra,“ citujú španielske médiá trénera Realu Madrid Zinedina Zidana. Zo všetkých spoluhráčov má Ronaldo v každom zápase najviac streleckých pokusov. Jeho úspešnosť v španielskej lige je však v tomto ročníku vzhľadom na počet striel iba päť percent. V šiestich stretnutiach dal iba dva góly. Predtým neskóroval ani v súboji Ligy majstrov proti Legii Varšava. „Celý čas nadával svojim spoluhráčom a trošku sa pri tom zlostil. To ma veľmi pobavilo," spomínal pre iSport.cz s úsmevom Adam Hloušek. Český obranca v službách Legie čelil Ronaldovi minulú stredu. Real Madrid dal v tejto sezóne už tridsaťšesť gólov. Na tom by nebolo po trinástich súťažných zápasoch nič zvláštne. Lenže jedna novinka tu predsa len je. O góly sa delí výnimočne veľa hráčov. Najlepší strelci Cristiano Ronaldo, Gareth Bale, Marco Asensio, Morata a Karim Benzema majú zhodne po štyri zásahy. Ronaldo nie je na taký pomer zvyknutý, veď strieľal bežne aj viac ako štyridsať percent gólov z tímu. Portugalčan dáva v tejto sezóne gól v priemere každých 191 minút, čím zaostáva aj za spoluhráčmi. Trebárs Asensio: 135 minút, Morata: 136 minút. Benzema: 173 minút. Ronaldo aj v tomto roku patrí medzi najväčších favoritov v boji o Zlatú loptu pre najlepšieho hráča sveta. Čo sa týka tímových úspechov, prežil najlepšiu sezónu v kariére. Vyhral Ligu majstrov a stal sa majstrom Európy. Individuálnymi štatistikami však zaostáva za svojím najväčším rivalom. Barcelončan Lionel Messi strelil od začiatku kalendárneho roku 49 gólov a na 24 prihral. Ronaldo má na konte 41 gólov a dvanásť prihrávok. Tento text ste mohli čítať vďaka tomu, že platíte za obsah. Vážime si to.


Európa môže čeliť  zvýšenému prílevu migrantov z Líbye

UNHCR očakáva nárast počtu migrantov z Líbye, kde je na vzostupe pašovanie ľudí a silnejú tamojšie migračné toky.

PARÍŽ. V Líbyi je na vzostupe pašovanie ľudí a silnejú tamojšie migračné toky, v dôsledku čoho môže Európa v budúcnosti čeliť narastajúcemu prílevu migrantov, informoval v pondelok Úrad vysokého komisára OSN pre utečencov (UNHCR).Na pobrežie Talianska už v tomto roku prišlo 84 830 migrantov a utečencov z Líbye, čo predstavuje v porovnaní s minulým rokom 19-percentný nárast. Sedem z desiatich sú pritom ekonomickí migranti a zvyšok tvoria utečenci a žiadatelia o azyl.V najnovšej správe o migračných trendoch v Líbyi UNHCR poznamenala, že viac-menej bezprávna Líbya sa stala hlavnou migračnou trasou. Narastá tiež obchodovanie s ľudmi s cieľom sexuálneho vykorisťovania, ktorého obeťami sú najmä ženy z Nigérie a Kamerunu. Skupiny organizovaného zločinu začínajú pracovať na medzinárodnej úrovni.


Maďarské komando zadržalo dvoch mladíkov, ktorí vyrábali výbušniny

Pri domovej prehliadke našli kriminalisti rôzne druhy výbušnín a iné prostriedky na výrobu bômb.

BUDAPEŠŤ. Príslušníci maďarského Protiteroristického centra (TEK) zadržali dvoch mladíkov vo veku 17 a 18 rokov. Podľa informácie spravodajského servera 24.hu táto dvojica od roku 2014 ilegálne vyrábala výbušniny. TEK mladíkov zadržala a predviedla minulý piatok v spolupráci so župnou políciou. Pri domovej prehliadke v obci Mátramindszent, kde býva starší z podozrivých, našli kriminalisti rôzne druhy výbušnín a iné prostriedky na výrobu bômb. Časť z nich policajti na mieste zneškodnili. V prípade zadržaného 18-ročného muža polícia iniciovala uvalenie vyšetrovacej väzby. Z informácií TEK vyplýva, že výbušniny pripravovali v bydlisku staršieho z dvojice a skúšali ich v katastri obce Mátramindszent.


Elixíry mladosti: Vitamíny rozpustné vo vode

Pri trávení ich vstrebete jednoducho, no môžete o ne prísť už pri príprave potravy. Viete kde nájdete potrebné vitamíny a na čo slúžia?

V udržiavaní mladosti a sviežosti hrajú vitamíny dôležitú úlohu. Ľudský organizmus si ich nedokáže vytvoriť sám, a preto je nevyhnutné venovať ich prísunu maximálnu pozornosť. Jeho spotreba v organizme stúpa úmerne s telesnou hmotnosťou a príjmom potravy, najmä však pri zvýšenom výdaji energie – pri vysokej pohybovej aktivite a psychickom strese. Ochranne pôsobí na srdcový sval a nervové tkanivo, zlepšuje trávenie. Jeho nedostatok má vplyv na zníženie výkonnosti, zvyšuje unaviteľnosť a citlivosť svalstva stupňuje bolesť, spôsobuje nechutenstvo, poruchy funkcie srdca a nervového systému, nespavosť, bolesti hlavy, nutkanie na zvracanie. Nachádza sa v obilninách, celozrnnej muke, cereáliách, obilných klíčkoch, kvasniciach, strukovinách, nelúpanej ryži, orechoch, zelenine, ovocí. Tiamín sa ľahko zničí varením, chemickým spracovaním potravín, niektorými liekmi (najmä proti žalúdočnej kyseline alebo páleniu záhy), kofeínom a alkoholom. Vitamín B1 nemá podľa všetkého žiadnu toxicitu, pretože akýkoľvek prebytok sa vylučuje močom a neukladá sa v tkanivách ani orgánoch. Preto je potrebný jeho každodenný príjem. Je dôležitý ako súčasť dýchacích enzýmov, uplatňuje sa v metabolizme bielkovín, tukov a cukrov, chráni a udržuje sliznice, má vplyv na kvalitu zraku. Jeho nedostatok spôsobuje oslabenie organizmu, zápaly ústnej dutiny a jazyka, ústnych kútikov, očné ochorenia, slzenie, zmeny na koži. Riboflavín sa nachádza v tmavolistovej zelenine, obilninách, sóji, nízkotučných mliečnych výrobkoch, kvasniciach, rybacom mäse, vnútornostiach. Zvýšenie príjmu vitamínu B2 sa odporúča diabetikom, tehotným ženám, dojčiacim matkám a dámam užívajúcim hormonálnu antikoncepciu. Rovnako je potrebný pri odmietaní mlieka a mäsa aj počas diéty pri žalúdočných vredoch. Je nevyhnutný pre metabolizmus všetkých živín, zúčastňuje sa na viac ako päťdesiatich rôznych chemických reakciách, ktoré prebiehajú v každej bunke. Znižuje hladinu cholesterolu a triglyceridov v krvi. Chráni zdravú kožu, nechty a vlasy – čím napomáha k sviežemu mladistvému vzhľadu. Lieči defekty sliznice ústnej dutiny. Je nevyhnutný pre dobrú funkciu centrálneho aj periférneho nervového systému, tvorbu omladzujúcich sexuálnych hormónov (estrogén, progesterón, testosterón) aj ostatných ako inzulín, tyroxín, kortizón. Ako jeden z mála vitamínov je relatívne stabilný a odoláva aj vareniu. Pri jeho nedostatku je pokožka oveľa citlivejšia na pôsobenie slnečného žiarenia. Nachádza sa v arašidoch, zemiakoch, hubách, olejnatých semenách, sóji, kvasniciach, vajíčkach, pečienke, avokáde, datliach, figách, slivkách. Zvyšuje odolnosť voči infekciám, únave a stresu, urýchľuje hojenie rán, je prevenciou proti tvorbe vrások a šupinateniu pokožky. Podporuje činnosť nadobličiek a tvorbu látok regulujúcich nervovú činnosť. Je dôležitý pre svalovú činnosť, pôsobí proti únave. Znižuje hladiny cholesterolu a triglyceridov. Spolupôsobí pri znižovaní bolesti kĺbov. Tlmí toxické účinky antibiotík. Jeho nedostatok môže spôsobovať črevné a žalúdočné poruchy, bolesti hlavy, únavu, pohybové poruchy. Nachádzame ho v orechoch, obilninách, ryži, celozrnných výrobkoch, zelenine, kvasniciach, pečienke, obilných klíčkoch, kuracom mäse a melase. Slúži na syntézu aminokyselín, pôsobí v prevencii depresívnych stavov a kožných ochorení. Potláča príznaky morskej choroby a ranných nevoľností. Jeho potreba sa zvyšuje pri strave bohatej na bielkoviny. Nedostatok vitamínu B6 môže viesť ku svalovým kŕčom a poruchám rýchleho a správneho reagovania. Môžu sa dostavovať depresie, únava, nevoľnosť, rôzne druhy málokrvnosti (anémie). Nachádza sa v banánoch, špenáte, pohánke, zemiakoch, kapuste, keli, sóji, obilninách, nelúpanej ryži, arašidoch, kvasniciach, mlieku a vajíčkach. Je nevyhnutný najmä pre tvorbu červených krviniek, podporuje činnosť centrálneho nervového systému, zvyšuje chuť do jedla. Zlepšuje pamäť, schopnosť koncentrácie a duševnú rovnováhu. Keďže sa ťažšie vstrebáva cez žalúdočnú sliznicu, je vhodná jeho kombinácia s vápnikom. Je jediným vitamínom, ktorý sa môže „skladovať“ v tele, jeho zásoby vydržia až tri roky. Alkoholici a ľudia trpiaci ochorením pečene potrebujú osobitne veľké dávky vitamínu B12. Nedostatok B12 má za následok nervové poruchy, málokrvnosť – anémiu (dokonca až pernicióznu – zhubnú). Vitamín B12 sa podobne ako vitamín D nachádza iba v živočíšnej strave, teda napr. v rybách, v bravčovom a hovädzom mäse, pečienke, vajíčkach, nízkotučných mliečnych výrobkoch, mlieku a syre. Náš metabolizmus si ho sám vytvoriť nevie. Ľudia vyššieho veku by si mali príjem vitamínu B12 zvýšiť, lebo schopnosť vstrebávať tento vitamín v črevách vekom klesá. Ak niekto pravidelne užíva preháňadlá, pravdepodobne mu v tele zostane z potravy len minimum tohto vitamínu. Je potrebný na premenu tukov a bielkovín, účinný proti depresii, podporuje lepší metabolizmus cukrov, udržiava pokožku vo sviežom stave (tu spolupôsobí s vitamínmi B2, B6, niacínom a vitamínom A). Nedostatok biotínu môže spôsobiť svalové bolesti, únavu, stratu chuti do jedla, nespavosť, zápaly čriev a kože, ekzémy, predčasné šedivenie a vypadávanie vlasov. Nachádza sa v orechoch, šampiňónoch, nelúpanej ryži, arašidoch, sóji, kvasniciach, obilných klíčkoch, hovädzej pečienke, vajciach, mlieku, bielom mäse. Tento vitamín sa zúčastňuje na metabolizme bielkovín, je potrebný na tvorbu červených krviniek a na zvyšovanie obranyschopnosti organizmu. Jeho nedostatok spôsobuje krvácanie ďasien, stratu hmotnosti, poruchy rastu, hnačky, citovú labilitu, podráždenosť, nervozitu. Kyselina listová sa nachádza najmä v tmavolistovej zelenine, v mrkve a strukovinách, marhuliach, citrusových plodoch, avokáde, kvasniciach, nízkotučných syroch, pečienke, vajíčkach. Mozgové šťavy serotonín a noradrenalín sa tvoria práve za výdatnej pomoci kyseliny listovej v mozgových a nervových bunkách a významne podporujú dobrú náladu a duševnú sviežosť. Ide o vitamín B rozpustný vo vode, ktorý pomáha spracovať kyselinu listovú a vitamín B12. Zlepšuje funkciu pečene a bráni predčasnému starnutiu. Neodporúča sa podávať ho deťom, a ak – vždy len so súhlasom lekára. Prírodnou zásobárňou vitamínu B13 je koreňová zelenina, cmar alebo kyslé mlieko. Nie je to vitamín v pravom zmysle slova. Pôsobí súčasne s vitamínom A a E a má výrazne antioxidačné vlastnosti. Deti chráni proti škodlivým účinkom životného prostredia v husto obývaných oblastiach, podporuje činnosť ich imunitného systému, neskôr znižuje hladinu cholesterolu v krvi. Je dokázané, že spolupôsobí na predĺženie života, znižuje chuť na alkohol, chráni pečeň pred cirhózou a urýchľuje zotavenie po fyzickej námahe. Môže sa uplatniť v prevencii nervových, srdcových a endokrinných ochorení. Nachádza sa v celozrnných produktoch, pivovarníckych kvasniciach, semenách tekvice a v nelúpanej hnedej ryži. Nachádza sa v jadrách marhuľových kôstok, špenáte, mandliach, orechoch, šošovicových a cícerových klíčkoch. O jeho vplyve na už rozvinuté zhubné bujnenie podávaním v injekčných preparátov sa stále diskutuje a prebiehajú dlhodobé štúdie. Predbežne patrí do kolekcie alternatívnej medicíny. V rámci prevencie sa konzumuje päť až sedem jadierok z marhuľových kôstok denne, ale ešte lepšie tobolky s B17, zvyčajne v kombinácii s výťažkami z rakytníka, zlepšujúcimi pružnosť a priechodnosť ciev, a liečivými hubami – hlivou ustricovou a reishi, ktoré obsahujú betaglukány podporujúce obranyschopnosť organizmu (imunitu). Užívanie vitamínu B17 ako výživového doplnku je zaujímavé aj pre workoholikov najmä v období prepracovania a vo vrcholových bodoch kariérnych dní, keď jeho konzumácia pôsobí ako „životabudič“. Hoci bol vitamín oficiálne objavený v roku 1952, dochovali sa správy o jeho užívaní už v období starého Egypta a Číny 2500 rokov pred naším letopočtom. Ten, kto si ťažko pamätá mená a telefónne čísla a okrem toho má vysokú hladinu cholesterolu, mal by sa zaujímať o tento vitamín zo skupiny B-komplexu. Obsahuje ho predovšetkým žĺtok, pečeň, pivovarnícke kvasnice, listová zelenina a pšeničné klíčky. Tvorí sa však aj v pečeni z aminokyselín. Ľudia pod psychickým stresom potrebujú pravdepodobne až dvojnásobné množstvo cholínu, aby si udržali výkonnosť mozgu a nervov. Cholín je jedna z najdôležitejších tzv. lipotropných látok. V pečeni zabezpečuje spracovanie, skvapalnenie a transport molekúl tuku. Bez cholínu sa tuk v pečeni nebezpečne hromadí. Pečeň „tukovatie“ (steatóza), lebo molekuly tuku sa nemôžu ani spracovať, ani odtransportovať. V prípade potreby, napríklad ak sa človek musí sústrediť na určitú činnosť (čo súvisí s dostatkom duševnej sviežosti), sa uložený cholín mení na acetylcholín – a potom sa nápady a myšlienky v mozgu len tak roja. Tento ďalší člen skupiny vitamínov B rád pôsobí v kombinácii s cholínom a lecitínom. Aktívne sa zúčastňuje na metabolizme tukov a cholesterolu. Podobne ako cholín ma význam pre výživu mozgových buniek. Znižuje hladinu cholesterolu, podporuje rast vlasov a zabraňuje ich vypadávaniu, pomáha pri kožných ochoreniach. Zúčastňuje sa na distribúcii telového tuku a má upokojujúce účinky. Jeho nedostatok spôsobuje ekzémové problémy s pokožkou a pri jeho vyššom príjme sa zlepšuje využitie vitamínu E. Prírodnými zdrojmi inozitolu sú pečienka, pivovarnícke kvasnice, fazuľa, grep, hrozno, obilné klíčky, nečírená melasa, arašidy a kapusta.   Lecitín obsahujú takmer všetky telové bunky a nachádza sa v mnohých prírodných zdrojoch, ako sú rastlinné oleje, vajcový žĺtok, orechy, semená a sójové bôby. Zvykne sa označovať ako „potrava pre mozog“, pretože spolupôsobí na zlepšovanie duševnej kondície a pamäti. Lecitín má tzv. emulgačnú schopnosť, t. j. zmenšuje tukové častice v krvi a „rozprašuje“ (disperguje) ich, znižuje hladinu cholesterolu a pôsobí preventívne proti vzniku aterosklerózy. Urýchľuje premenu tukov na energiu a má tak schopnosť odstraňovať tuk z nežiaducich telesných oblastí, čo oceňujú priaznivci najrozličnejších antitukových diét a formovania postavy či rysovania svalových skupín. Podľa niektorých pozorovaní znižuje lecitín nadbytočné hladiny hormónu estrogén u žien, ktorý spolupôsobí na zvýšenej tendencii tela ukladať tuk predovšetkým na bokoch, sedacích svaloch a stehnách. Lecitín bol objavený pomerne neskoro – v roku 1850 francúzskym vedcom Mauriceom Gobleym, ktorý ho izoloval z vaječného žĺtku. Z gréckeho výrazu pre žĺtok – lekithos – pochádza tiež jeho názov. Lecitín sa nachádza aj v mnohých ďalších prírodných zdrojoch ako sú rastlinné oleje, orechy, pistácie, mandle a sójové bôby. PABA (kyselina paraaminobenzoová) je pozoruhodná látka patriaca do skupiny B vitamínov. Do pozornosti sa dostáva v poslednom čase čoraz častejšie. Je to vlastne „vitamín vo vitamíne“, lebo vždy sa vyskytuje v kombinácii s kyselinou listovou a je základom jej tvorby. PABA je obsiahnutá v pečienke, pivovarníckych kvasniciach, pšeničných klíčkoch a melase. Tento „kozmetický“ vitamín udržiava pokožku v dobrom stave a spomaľuje jej starnutie, najmä tvorbu vrások. Pôsobí ako prírodný tónovací prostriedok a stará sa o to, aby si naše vlasy zachovali svoju farbu. Ak človek začne šedivieť priskoro alebo ak mu odrazu ošedivie veľké množstvo vlasov, je často príčinou práve nedostatok PABA. PABA je dobrý prirodzený ochranný prostriedok proti slnečným lúčom. Ľudia s nízkou koncentráciou PABA omnoho ľahšie a rýchlejšie dostanú úpal. Pri dostatočnom príjme kyseliny listovej je zabezpečená aj potreba vitamínu PABA. Okrem príjmu spomínanými zložkami potravy sa v tele aj tvorí, a to baktériami v zdravom prostredí črevnej flóry, odkiaľ sa potom dostáva do krvi a tkanív. Patrí medzi „najpopulárnejšie“ vitamíny všetkých vekových kategórii. Zlepšuje vstrebávanie a využívanie železa aj vápnika, metabolizmus tukov, cukrov a kyseliny listovej. Zlepšuje koncentráciu, skracuje reakčný čas, aktivizuje činnosť nervovej sústavy (vitamín C by sa preto nemal užívať pred spaním), odďaľuje nástup únavy a umožňuje vykonať viac práce i s kyslíkovým deficitom. Nezanedbateľné je jeho pôsobenie ako ochrancu pred toxickými látkami z ovzdušia (voľné kyslíkove radikály) a z potravy (dusičnany). Podporuje hojenie rán a napomáha zvyšovanie obranyschopnosti organizmu. Jeho nedostatok môže spôsobiť narušenie spojivových tkanív, krvácavosť ďasien, únavu, málokrvnosť, znižovanie obranyschopnosti a zlyhanie imunitného systému. Jeho spotreba stúpa pri všetkých druhoch stresu, pri fyzickej práci a infekčných ochoreniach. Predávkovanie vitamínom C prakticky neexistuje, pretože pri vysokých hladinách v organizme sa začína rýchlo vylučovať močom. Môže sa tým však podnietiť vznik oxalátových obličkových kameňov, čo je nepríjemná komplikácia. Prírodná forma príjmu vitamínu C je trojnásobne účinnejšia ako syntetická. Tento poznatok sa však pravdepodobne týka iba ekologicky dopestovaných plodín, ktoré sa konzumujú v surovom stave. Vitamín C sa nachádza najmä v citrusových plodoch, chrene, zelenej paprike, keli, čiernych ríbezliach, kalerábe, karfiole, rajčiakoch a šípkach. Skladá sa z citrátu, rutinu a hesperidínu, obsahuje niektoré flavóny a flavonoidy. Je nevyhnutný pri vstrebávaní vitamínu C a zvyšuje jeho účinnosť. Flavonoidy dávajú ovociu žltú alebo červenú farbu a ich hlavnou funkciou je udržiavať primeranú priepustnosť a pevnosť malých ciev – kapilár. Vitamín P pomáha vitamínu C udržiavať v dobrom stave spojivové tkanivá a bráni jeho likvidácii. Posilňuje steny krvných cievok – kapilár a tým bráni ich poškodzovaniu. Zvyšuje odolnosť proti infekcii a znižuje riziko krvácania ďasien. Znižuje návaly tepla v menopauze. Jeho nedostatok zapríčiňuje zníženú pružnosť kapilár („praskanie cievok“). Prírodnými zdrojmi vitamínu P sú všetky citrusové plody, zvlášť belavá šupka pod kôrou. Vyskytuje sa aj v marhuliach, čučoriedkach, šípkach, pohánke a čerešniach.


Zahraniční lídri si strieľajú z Trumpa, píše Washington Post

Trump vyhlásil že pod jeho vedením sa už zahraničie nebude smiať zo Spojených štátov.

WASHINGTON. Americký prezident Donald Trump pred dvoma týždňami po návrate zo svojej prvej zahraničnej cesty povedal, že pod jeho vedením sa už zahraniční lídri nebudú viac smiať zo Spojených štátov. Odvtedy si však už zažartovalo niekoľko štátnikov - avšak nie na účet Spojených štátov, ale priamo na účet šéfa Bieleho domu. Upozornil na to americký denník Washington Post. "Odvtedy bol terčom vtipov v hlavných mestách na celom svete," napísali noviny s tým, že svetoví lídri Trumpa zároveň využívajú. "Zdá sa, že svetoví lídri nabrali odvahu a robia si z neho žarty s cieľom posilniť si svoje politické postavenie. Do určitého stupňa je táto stratégia podobná tej, ktorú použili demokrati, celebrity a niektorí republikáni. Tí vykalkulovali, že výsmechom Trumpa si môžu posilniť popularitu," napísali noviny. Washington Post pripomenul tri nedávne prípady kritiky a zosmiešnenia - zo strany austrálskeho premiéra Malcoma Turnbulla, francúzskeho prezidenta Emmanuela Macrona a bývalého mexického prezidenta Vincenteho Foxa. Austrálsky premiér tento týždeň parodoval Trumpa na plese pre novinárov - napodobnil jeho gestikuláciu, spôsob vyjadrovania a slovník. Použil napríklad Trumpove obľúbené slová a jeho časté opakovanie tých istých slov. "Donald a ja vyhrávame a vyhrávame v prieskumoch verejnej mienky. Vyhrávame s veľkým náskokom. Vyhrávame ako nikdy predtým. Vyhrávame v prieskumoch, vyhrávame. Nie v tých falošných prieskumoch. Nie v tých falošných prieskumoch! V tých nevyhrávame. Vyhrávame v tých naozajstných prieskumoch. Viete, v online prieskumoch. Tie je také ľahké vyhrať. Tie je také ľahké vyhrať," vtipkoval Turnbull. Turnbull tým narážal na niekoľkonásobnú kritiku Trumpa voči veľkým a v USA uznávaným prieskumom verejnej mienky, ktoré neboli v jeho prospech. V takých prípadoch na svojom twitterovom účte neraz odkázal na menšie prieskumy, ktoré boli v jeho prospech. Austrálsky premiér sa dotkol aj Trumpovej aféry s Ruskom a údajného ovplyvňovania volieb. "Poznám takého ruského chlapíka. Verte mi, je to pravda. Je to pravda," povedal Turnbull. Predmetné podujatie bolo neverejné a nahrávka jeho prejavu sa nemala dostať na verejnosť. Po tom, ako sa to stalo, austrálsky premiér povedal, že to bol dobromyseľný žart, a že si predsa strieľal aj sám zo seba. Úplne otvorene a verejne si ale zo šéfa Bieleho domu vystrelil bývalý mexický prezident Vicente Fox. Na portáli Youtube zverejnil 7. júna video s názvom "Odkaz pre Donalda Trumpa od bývalého mexického prezidenta Vincenteho Foxa", v ktorom ostro kritizuje Trumpa za snahu postaviť na hranici s južným susedom múr. Bývalý prezident dokonca použil hrubé nadávky. "Viem, že keď si prišiel s tou myšlienkou, všetci experti si mysleli, že bude fungovať. Ale `bad hombres` sa odvtedy stali sofistikovanejšími, svoje plány zdieľajú dokonca na internete. Pozri sa na túto schému, ktorú som stiahol z temného webu. Je to rebrík, Einstein. Za 25 miliárd dolárov postavíš múr, ktorý môže byť porazený rebríkom za 25 dolárov?" pýta sa Fox. Trumpovi ďalej odporučil, ako lepšie použiť dané financie, a odkázal, že Mexiko za múr v žiadnom prípade nezaplatí. "Pozri sa na tento dizajn, na tieto špecifikácie, ktoré si zadal: múr má byť vysoký najmenej šesť metrov, hlboký dva metre a má vyzerať ľúbivo z americkej strany. No tak, Donald, chlape. Aký by to malo pre nás zmysel platiť za niečo nádherné, keď to nemôžeme ani vidieť? To by bolo ako oženiť sa za modelku, ktorá ani nespí v tom istom meste ako ty," pokračuje vo videu Fox. Žarty si urobil aj z toho, že Trumpa nemá rada väčšina jeho krajiny, a že nie je prezidentom občanov, ale len zboru voliteľov. Odkázal mu, že hoci vyhlasuje, že má rád tacos, v skutočnosti ani nevie, ako pravé mexické špeciality vyzerajú. Na záver amerického prezidenta pozdravil ruským "Do svidania, comrade". Video si už pozrelo takmer pol milióna ľudí. Oveľa viac ľudí, vyše 13 miliónov, si pozrelo videoodkaz francúzskeho prezidenta Emmanuela Macrona z 1. júna. Ten nevtipkuje, ale veľmi seriózne kritizuje Trumpa za odstúpenie od parížskej klimatickej dohody. "Rešpektujem toto rozhodnutie, ale myslím si, že je to skutočná chyba - pre Spojené štáty aj pre našu planétu," povedal Macron. Založil dokonca webovú stránku a účty na sociálnych sieťach s názvom "Urobme našu planétu opäť skvelou", čím narážal na slogan z Trumpovej predvolebnej kampane "Urobme Amerikou opäť skvelou". Podľa Washington Post zahraničí lídri už od predvolebnej kampane zápasia s tým, ako sa vyrovnať s Trumpovou normy rúcajúcou rétorikou. Počas predvolebnej kampane sa podľa novín väčšina z nich zdráhala priamo sa vložiť do kampane, pretože vedeli, že po voľbách musia produktívne pracovať s kýmkoľvek, kto vyhrá. "Netrvalo však dlho, kým niektorí lídri začali zosmiešňovať Trumpov testosterónom nabitý prístup k vládnutie," dodal denník.


Horchlerová vyhrala prvé preteky v kariére, triumfovala v Anterselve

V pretekoch s hromadným štartom zvíťazila Nemka Nadine Horchlerová, vo finiši zdolala krajanku Lauru Dahlmeierovú.

ANTERSELVA. V pretekoch s hromadným štartom 6. kola Svetového pohára biatlonistiek vynikla v talianskej Anterselve najviac prekvapujúco Nemka Nadine Horchlerová. V 12,5 km dlhom preteku s hromadným štartom zvíťazila prvýkrát v kariére, vo finiši zdolala krajanku Lauru Dahlmeierovú o 3,1 sekundy a Češku Gabrielu Koukalovú o 8,0. V priebežnom hodnotení SP vedie aj naďalej Dahlmeierová. Post najväčšej favoritky si zaslúžila Češka Koukalová, víťazka predchádzajúcich dvoch sezónnych pretekov s hromadným štartom. Jej najväčšia súperka v boji o žlté tričko priebežne vedúcej ženy v SP bola Nemka Dahlmeierová, ktorá sa konečne po dvoch druhých miestach chcela dostať z tieňa Koukalovej. V slnečnom príjemnom počasí v ideálnych streleckých podmienkach všetky tri dosiaľ najlepšie v SP, vrátane Fínky Mäkäräinenovej, krúžili po úvodnej ležke na trestnom okruhu, Fínka dokonca dvakrát a vo vysokej nadmorskej výške museli bežecky siahnuť až na dno svojich síl, aby stratu zmazali. Pred druhou ležkou padla Francúzka Braisazová, po nej viedla Ruska Akimovová s náskokom 15,0 sekundy pred ďalšou presne mieriacou Taliankou Runggaldierovou a 15,3 pred Dahlmeierovou. Nemka si po prvej streľbe stojmo udržala pevnú ruku na rozdiel od najbližších súperiek a odrazu mala na čele náskok 19,3 sekundy pred krajankou Horchlerovou, Mäkäräinenová a Koukalová na 5. a 6. mieste zaostávali niečo málo cez 30 s. Dahlmeierová (strelecká bilancia 1-0-0-2) mierila na päť záverečných stojkových terčov úplne sama, prvé dva terče netrafila a ponúkla vedenie bezchybnej Koukalovej (1-1-0-0). Náskok štyroch sekúnd pred Nemkou Horchlerovou jej však nestačil, v samom závere ju Nemka ľahko prekorčuľovala a rovnako aj jej krajanka Dahlmeierová. "V záverečnom okruhu som si uvedomila, že som na tom pomerne dobre, a potom som sa dokonca ocitla vpredu. Tribúny sa otriasali v základoch a ja som ani necítila búšenie môjho srdca," povedala Horchlerová pre ZDF Pre 30-ročnú čisto strieľajúcu Horchlerovú to bolo vôbec prvé víťazstvo v kariére, keď ešte nikdy sa v najlepšej trojke predtým neumiestnila. Preteky žien na 12,5 km s hromadným štartom: 1. Nadine Horchlerová (Nem.) 36:11,5 min (0), 2. Laura Dahlmeierová (Nem.) +3,1 (3), 3. Gabriela Koukalová (ČR) +8,0 (2), 4. Kaisa Mäkäräinenová (Fín.) +13,5 (3), 5. Marie Dorinová-Habertová (Fr.) +19,0 (4), 6. Alexia Runggaldierová (Tal.) +24,1 (1), 7. Anna Magnussonová (Švéd.) +26,4 (1), 8. Vanessa Hinzová (Nem.) +27,4 (2), 9. Kaia Wöien Nicolaisenová (Nór.) +27,9 (0), 10. Julia Džimová (Ukr.) +32,0 (3) Priebežné celkové poradie vo Svetovom pohári (po 15 z 26 plánovaných pretekov): 1. Laura Dahlmeierová (Nem.) 669 bodov, 2. Gabriela Koukalová (ČR) 652, 3. Kaisa Mäkäräinenová (Fín.) 637, 4. Marie Dorinová-Habertová (Fr.) 600, 5. Dorothea Wiererová (Tal.) 466, 6. Franziska Hildebrandová (Nem.) 418, 7. Justine Braisazová (Fr.) 406, 8. Eva Puskarčíková (ČR) 403, 9. Anais Chevalierová (Fr.) 393, 10. Tatiana Akimovová (Rus.) 393,... 46. Anastasia Kuzminová 64, 59. Jana Gereková 45, 64. Paulína Fialková (všetky SR) 32  Poradie vo SP v pretekoch s hromadným štartom (po 3 z 5 plánovaných pretekov): 1. Gabriela Koukalová (ČR) 168 bodov, 2. Laura Dahlmeierová (Nem.) 162, 3. Kaisa Mäkäräinenová (Fín.) 111, 4. Marie Dorinová-Habertová (Fr.) 103, 5. Eva Puskarčíková (ČR) 102, 6. Vanessa Hinzová (Nem.) 97, 7. Dorothea Wiererová (Tal.) 96, 8. Julia Džimová (Ukr.) 93, 9. Galina Višňevská (Kaz.) 89, 10. Selina Gasparinová (Švaj.) 86


V Turecku zastrelili ďalšieho funkcionára vládnej strany

Len niekoľko hodín predtým zastrelili v provincii Diyarbakir ďalšieho člena strany.

ANKARA. V provincii Van na juhovýchode Turecka zastrelili v sobotu večer miestneho funkcionára vládnej Strany spravodlivosti a rozvoja (AKP). V nedeľu o tom informovala agentúra Anadolu. Obeťou je Aydin Ahi, ktorý bol podpredsedom AKP pre okres Özalp v provincii Van. Útočníci ho vyvliekli z domu a zastrelili. Polícia po nich pátra. Provinčný predseda AKP Zahir Soganda uviedol, že za útokom boli "teroristi" zo zakázanej Strany kurdských pracujúcich (PKK). Predchádzajúci podpredseda AKP pre okres Özalp Aydin Musta sa stal obeťou PKK vlani. Takisto ho zastrelili pred jeho domom. Aydin Ahi prišiel o život len niekoľko hodín po tom, čo v provincii Diyarbakir na juhovýchode Turecka zastrelili miestneho člena AKP Orhana Mercana. Bol podpredsedom AKP pre okres Lice v provincii Diyarbakir. Zastrelili ho pred jeho domom vo štvrti Mulla v Lice. Ako uviedol predseda AKP pre okres Lice Ismail Demir, predbežné informácie naznačujú, že za útokom je PKK. Turecko, Spojené štáty a Európska únia považujú PKK, ktorá spustila svoje separatistické povstanie v roku 1984, za teroristickú organizáciu. Konflikt si dosiaľ vyžiadal viac než 40.000 obetí na životoch, prevažne v radoch Kurdov.


Tohtoročné voľby v Nemecku: Merkelová verzus facebook

Strana Angely Merkelovej pracuje na zákonoch, ktoré obmedzia slobodu slova na internete. Sama kancelárka  je častým terčom internetovej kritiky.

BRATISLAVA. Keď Angela Merkelová v roku 2013 oslavovala víťazstvo, ktoré jej prinieslo už tretie volebné obdobie na poste nemeckej kancelárky, načiahla sa ponad kolegovo plece a z ruky mu zobrala nemeckú zástavu. Videozáznam tohto maličkého gesta sa stal na sociálnych sieťach vírusovým. Budil dojem, že je dôkazom Merkelovej nedostatku patriotizmu - a tá teraz urýchľuje snahy prinútiť spoločnosti ako facebook, aby udržali na uzde nenávistné prejavy a falošné správy. V čase, keď sa Merkelová uchádza o štvrté volebné víťazstvo, jej vláda zvyšuje tlak na facebook a iné sociálne siete, aby prestali rozširovať škodlivé príspevky. Merkelovej strana sa v sobotu vyjadrila, že pracuje na zákonoch, ktorý by facebook aj ďalšie sociálne siete zaväzovali k tomu, aby na nahlásenie škodlivého obsahu reagovali a vymazali ho do 24 hodín od uverejnenia - inak im bude hroziť pokuta. Ak zákon prejde, pôjde o najprísnejšiu reguláciu zo všetkých krajín, v ktorých facebook pôsobí. "Sociálnym sieťam trvá príliš dlho, kým odstránia urážky, dovtedy sa už príspevky vymknú spod kontroly,” povedal Stephan Harbarth, poslanec Merkelovej Kresťanskodemokratickej únie (CDU). "Pri slobode prejavu v reálnom svete existujú jasné medze, v tom internetovom sa však doteraz nepoužívajú a to sa musí zmeniť. Hovoríme o prejavoch nenávisti aj o falošných správach." Harbarth si želá, aby Nemecko zákon schválilo ešte pred tohtoročnými parlamentnými voľbami, ktoré sa majú konať v septembri. Trvá na tom, že zákon nie je určený na posilnenie šance CDU, ale na ochranu demokratického Nemecka proti manipulácii. V stredu budú členovia Merkelovej strany diskutovať o šírení "nenávisti a dezinformácií" na sociálnych sieťach na konferencii v Berlíne s Evou-Mariou Kirschsieperovou, hlavnou lobistkou spoločnosti v Nemecku. Facebook tvrdí, že sa snaží nájsť spôsoby, ako čeliť nenávistným a xenofóbnym príspevkom a že jeho cieľom je konať pri nahlásenom obsahu do 24 hodín. Spoločnosť hovorí, že už čoskoro v Nemecku začne pracovať s nezávislými pracovníkmi, ktorí pravdivosť príspevkov overia, falošné správy identifikujú a označia ich varovaním. Riaditeľ spoločnosti Mark Zuckerberg však to, že sociálnu sieť zbaví nenávistných prejavov, sľubuje už od minuloročnej návštevy Berlína. Už vtedy tvrdil, že na nemeckom facebooku na odstraňovaní rasistických príspevkov pracuje asi 200 ľudí. Poslankyňa CDU Nadine Schoenová plány s Facebookom víta, no tvrdí, že nejdú dostatočne do hĺbky. Podľa nej by mala pri presadzovaní práva na internete spolupracovať aj samotná spoločnosť Facebook - a to tak, že poskytne internetové adresy používateľov, ktorí rozširujú kriminálny obsah. Nemecké ministerstvo spravodlivosti pripraví návrh zákona, ktorý bude obsahovať aj "katalóg pokút" za jeho porušovanie, povedal v sobotu novinárom ďalší člen CDU, Volker Kauder. Poslanec Sociálnodemokratickej strany a Merkelovej koaličný partner Thomas Oppermann minulý mesiac pre Der Spiegel uviedol, že hodnota sankcií by sa mohla vyšplhať až na 500-tisíc eur a že stránky ako facebook by mali byť povinné po odstránení kriminálnych príspevkov zverejňovať opravy. Pokuty "musia ublížiť, inak nebudú fungovať", povedal Kauder.   Video s vlajkou, ktoré na sociálnych sieťach videlo viac ako milión ľudí, je jedným z nespočetných internetových útokov na Merkelovú. Po minulomesačnm teroristickom útoku na vianočnom trhu v Berlíne sa rozšírila falošná fotografia, ktorá zachytáva kancelárku s krvou na rukách. Selfie, ktoré si s ňou raz urobil sýrsky utečenec, sa objavila v toľkých falošných správach, až daný muž súdnou cestou požiadal facebook, aby snímku stiahol. Facebook mal v Nemecku pomalý štart, pretože bojoval s tamojšou miestnou verziou menom StudiVZ. V posledných rokoch však zatienil svojho súpera - v roku 2009 ho v krajine používali asi 4 milióny ľudí, v minulom roku to už bolo 28 miliónov. Teraz je podľa portálu SimilarWeb treťou najobľúbenejšou stránkou v Nemecku, hneď po googli a youtube. Príspevky na facebooku pomohli pri vzostupe strany Alternatíva pre Nemecko (AfD), ktorá je ostro kritická voči Merkelovej a ktorá na kancelárku útočí pre jej politiku otvorených dverí. AfD niekoľkokrát denne zahlcuje facebook protivládnymi správami s titulkami ako ‘Vezmite si svoju krajinu späť’ či obrázkami, na ktorých je kancelárka zobrazená na plagáte "Wanted". Aj keď nie je jasné, ako sa rozruch, ktorý AfD spôsobuje na sociálnych sieťach, odrazí pri skutočnej podpore voličov, podľa člena strany, ktorý si neželal byť menovaný, Merkelovej tím podobné príspevky znepokojujú a bojí sa, že by mohlo ísť o vážnu hrozbu. Taktiež tvrdí, že CDU má v tejto chvíli na monitorovanie sociálnych sietí troch ľudí, plánuje pridať ďalších. Čo je však skutočne nevyhnutné, je prísnejšia kontrola nebezpečných útokov, ktoré sa stali v online svete samozrejmosťou, tvrdí Heribert Hirte, poslanec za CDU, ktorý je bojovníkom za dialóg medzi kresťanmi a moslimami. Jeho príspevky na sociálnych sieťach vyvolávajú nielen nenávistné, ale aj výhražné komentáre. “Nazývajú ma zradcom a dostávam správy, v ktorých sa píšu veci ako: ‘Vieme, kde bývaš,’" hovorí Hirte. “Nenávistné príspevky môžu mať skutočný vplyv na verejnú mienku. AfD pomáha rozširovať tieto správy a my tomu musíme čeliť.” Tento text ste mohli čítať vďaka tomu, že platíte za obsah. Vážime si to.


Sucho v Zimbabwe zabilo desiatky slonov a ďalších zvierat

Nedostatok vody a potravy trápi aj zebry, hrochy, antilopy či byvoly.

HARARE. V dôsledku sucha uhynulo v Zimbabwe viac ako 105 slonov a tiež množstvo ďalších zvierat. Strážcovia a dobrovoľníci dovážajú do národného parku Mana Pools potravu pre zvieratá, ktoré sú v ohrození. Patria medzi ne slony, zebry, hrochy, antilopy či byvoly, ktoré trpia nedostatkom potravy a vody. Mana Pools, ktorý je zapísaný v zozname Svetového dedičstva UNESCO, každoročne v tomto období trápi suché a horúce počasie. Tento rok je však situácia oveľa horšia, a to v dôsledku minuloročných slabých zrážok. Klesli tiež hladiny riek a sucho na juhu Afriky ovplyvňuje aj tamojších obyvateľov.


Na scénu treba vrátiť Jozefa Tisa, myslí si Juraj Kukura

Postavu prezidenta Tisa v divadle Aréna má po Mariánovi Labudovi staršom prebrať jeho syn.

V apríli 2005 zožal Marián Labuda starší na javisku obrovský pamätný aplauz. Bolo to po premiére monodrámy v bratislavskom divadle Aréna, kde stvárnil postavu kontroverzného prezidenta vojnového slovenského štátu Jozefa Tisa.   Videl ho vtedy aj jeho syn a hneď po predstavení vraj prišiel za ním do šatne so slovami – Vieš čo, oco, ja už kašlem na tie muzikály, chcem robiť také divadlo ako ty. Po vyše desiatich rokoch sa jeho želanie má stať realitou. V obnovenej premiére nadchádzajúcej sezóny divadla Aréna sa úlohu Tisa chystá hrať Marián Labuda mladší. Inscenácia Tiso sa v divadle Aréna hrala niekoľko sezón s menšími prestávkami. Riaditeľ divadla Juraj Kukura teraz opäť nadobudol pocit, že titul treba na javisko vrátiť. „Atmosféra, v ktorej momentálne žijeme, nás o tom každým dňom presviedča,“ hovorí Kukura pre SME. „Nemyslím tým iba potrebu neustále si pripomínať našu históriu, ale v prvom rade klásť otázky nášmu svedomiu. Minulosť je, aj keď sa nám to možno niekedy nezdá, našou súčasťou a povinnosťou vyspelej európskej spoločnosti je nezabúdať aj na jej temné stránky.“ Slovenský štát a prezident Tiso sú podľa neho témy stále aktuálne, verí, že prilákajú do hľadiska divákov. Najmä mnohí mladí ľudia o našej temnej histórii takmer nič nevedia a sú tak oveľa ľahšie zmanipulovateľní. Obnovenú premiéru plánuje divadlo zaradiť do repertoáru v januári 2017. Svojho času mal Tiso veľký úspech aj u divadelnej kritiky, ktorá ocenila titul štyrmi cenami Dosky – stal sa najlepšou inscenáciou s najlepšou hudbou, kolektív tvorcov okolo Rastislava Balleka a Martina Kubrana bol objavom sezóny a Labuda získal Dosku pre najlepšieho herca. Monodráma o najtragickejšej postave slovenských dejín, kresťanovi, katolíckom kňazovi a prezidentovi, ktorý sa v mene ideálu spojil s fašistami a počas druhej svetovej vojny poslal na smrť desaťtisíce Židov zo Slovenska, otvorila vtedy v divadle Aréna cyklus pôvodných slovenských hier so spoločensko-politickým obsahom. Čo všetko môžeme hľadať za preobsadením náročnej úlohy synom známeho herca? Kukura je presvedčený, že Marián Labuda mladší sa jej zhostí zodpovedne a s oduševnením, aké si táto postava a inscenácia vyžadujú, bez ohľadu na skvelý výkon jeho otca, ktorý ostáva pre mnohých neopakovateľný. „Ak bude príležitosť a Marián Labuda starší bude mať chuť a silu, radi ho v tejto inscenácii privítame,“ dodáva Kukura. Novú podobu dá inscenácii opäť pôvodný tím okolo režiséra Balleka. O tom, ako sa bude spolupráca vyvíjať, sa však zatiaľ veľa nevie. „Bude to náročné nielen preto, že preberám úlohu po otcovi, ale aj preto, že téma je stále veľmi aktuálna. Vieme, akú máme vládu a kto v nej sedí,“ hovorí Marián Labuda mladší. Hru vníma ako jeden zo spôsobov, cez ktorý dnes najmä mladí ľudia dostanú možnosť spoznať kontroverznú osobnosť našich dejín a uvedomiť si zločiny, ktoré má na svedomí. Časť rozsiahleho textu monodrámy sa už  vraj naučil, no do akej miery sa koncept zmení a ako postavu uchopí, to sa ukáže až pri práci s režisérom. Jeho otec Marián Labuda starší ešte vec nepovažuje za hotovú, hoci návrat k inscenácii považuje za skvelý nápad a drží projektu palce. Hovorí, že synovi rád poradí, aby spoločne našli spôsob, ako sa postavy zhostiť. „Mohlo by to byť cez neho zaujímavé podanie,“ konštatuje Labuda starší pre SME. „Všetko však  bude vec diskusie. Môj syn nemôže nič stratiť, ale ja musím divákov presvedčiť, že po rokoch má význam pred nimi opäť stáť.“     Tento text ste mohli čítať vďaka tomu, že platíte za obsah. Vážime si to.


Pred vojnou utieklo z Južného Sudánu už vyše jeden a pol milióna ľudí

Krajina skĺzla do konfliktu kvôli rozkolu medzi prezidentom Salvom Kiirom a jeho bývalým viceprezidentom Riekom Macharom.

ŽENEVA. Počet ľudí, ktorí ušli pred občianskou vojnou z Južného Sudánu, prekročil 1,5 milióna. Je to teraz tretia najväčšia utečenecká kríza na svete po Sýrii a Afganistane, oznámil v piatok Úrad vysokého komisára OSN pre utečencov (UNHCR). Najnovší prichádzajúci z chudobnej krajiny "hlásia utrpenie ľudí na území Južného Sudánu, kde zostávajúci obyvatelia musia znášať intenzívne boje, únosy, znásilňovanie, strach z ozbrojených skupín a ohrozovanie života, ako aj nedostatok potravín", povedal hovorca UNHCR William Spindler na tlačovej konferencii v Ženeve. Okrem utečencov je v rámci krajiny vysídlených 2,1 milióna ľudí. Južný Sudán sa stal štátom nezávislým od Sudánu iba v roku 2011. Krajina skĺzla do ozbrojeného konfliktu, keď sa v decembri 2013 vystupňoval rozkol medzi prezidentom Salvom Kiirom a jeho bývalým viceprezidentom Riekom Macharom. Boje medzi Macharovými povstaleckými silami a armádou prezidenta Kiira nezastavilo ani vytvorenie vlády národnej jednoty. UNHCR vyzvalo darcov, aby pomohli okolitým krajinám, ktoré už ledva zvládajú prílev utečencov z Južného Sudánu. Spindler spomenul menovite pomoc utečencom v Ugande, ktorá prijala takmer 700.000 Juhosudáncov a stala sa v tejto kríze najväčšou hostiteľskou krajinou. Utečenci sú v Ugande začleňovaní do miestnych komunít a dostávajú tam možnosť pracovať na poľnohospodárskej pôde, dodal hovorca UNHCR Spindler.


Café Európa: Hrozí ďalšia vojna na Balkáne?

Etnické napätie narastá, v uliciach sú protesty, situácia je nestabilná.

V Srbsku aj v Macedónsku prebiehajú masívne protesty. V Chorvátsku padla vláda, v Kosove hrozia predčasné voľby a v Albánsku voľby bojkotuje opozícia. Narastá etnické napätie v Bosne a Hercegovine i medzi ostatnými štátmi navzájom. Hrozí ďalšia balkánska vojna?  Diskutujú: Rastislav Kostilník, Ministerstvo zahraničných vecí a európskych záležitostí Slovenskej republiky Tomáš Strážay, analytik Slovak Foreign Policy Association Moderuje: Vladimír Bilčík Hlavný organizátor diskusie: Zastúpenie Európskej komisie na Slovensku, spoluorganizátor diskusie: Slovak Foreign Policy Association, mediálni partneri: EurActiv.sk a SME.


Devínska Nová Ves má platný prvý územný plán zóny

V súčasnosti má miestna samospráva rozpracovaný ďalší územno-plánovací dokument.

DEVÍNSKA NOVÁ VES. Mestaká časť Devínska Nová Ves má spracovaný a platný prvý územný plán zóny (ÚPZ), a to ÚPZ Centrálna mestská zóna. Ide o územie ohraničené areálom roľníckeho družstva na Mlynskej ulici, ulicami Na hriadkach a Podhorská a južnou časťou Námestia J. Kostru. Na východe sú to Ulice P. Horova a Milana Marečka, ďalej severný okraj Námestia J. Kostru a Ulica Na grbe až ku križovaniu Ulice Mlynská s južným okrajom areálu železničnej stanice. "Celkový rozsah riešeného územia je 95,45 ha," uviedol prednosta devínskonovoveského miestneho úradu Ignác Olexík. Hlavným cieľom tejto územno-plánovacej dokumentácie bolo vytvoriť kvalitné obytné prostredie s doplnkovou funkciou občianskej vybavenosti a rekreácie v dotyku s prírodou, pričom do úvahy sa brali okrem iného aj kultúrne hodnoty územia. V praxi to znamená, že mestská časť má územno-plánovací nástroj na reguláciu investičnej výstavby v danom území prostredníctvom všeobecne záväzného nariadenia (VZN). To obsahuje zásady a regulatívy podrobnejšieho priestorového usporiadania a funkčného využívania pozemkov a stavieb, ich umiestnenia či návrh verejnoprospešných stavieb. "Umožní prehĺbenie a spodrobnenie územného plánu mesta z roku 2007. Upozorňuje na celé spektrum kontextuálnych aspektov v riešenom území dôležitých pri návrhu nového prostredia v stabilizovanom území," doplnil prednosta. V súčasnosti má miestna samospráva rozpracovaný ďalší územno-plánovací dokument, a to územný plán zóny Kolónia. Predmetné územie je vymedzené areálom bývalého ťažobného priestoru, navrhovanou komunikáciou do areálu roľníckeho družstva, hranicou areálu závodu Volkswagen, Ulicou J. Jonáša a koridorom železničnej trate. "Mestská časť má v pláne podrobnejšie spracovať všetky svoje rozvojové územia," dodal Olexík.